
Forsiden: 

Det nordlige Skandinavien oplevede den 
9. december 2009 om morgenen et fanta¬ 
stisk lysfænomen på himlen. En mislykket 
missil-opsendelse fra en russisk ubåd var 
årsag til det helt specielle skue, som er gået 
verden rundt i pressen og på nettet - ofte 
knyttet sammen med ufoer eller New Age- 
fantasier. Det er blevet bekræftet, at det 
drejer sig om en ICBM opsendelse fra den 
russiske ubåd ”Dmitry Donskoi” - en test 
af våbensystemet RSM-56 Bulava eller SS- 
NX-30, som det kaldes i NATO-kredse. 
Forsidebilledet er taget i Tromsø i det 
nordlige Norge af Jan Petter Jørgensen 
med kameraet på stativ og med lang eks¬ 
poneringstid, hvilket er årsagen til, at selve 
spiralen tager sig endnu mere spektakulær 
ud, end den gjorde i virkeligheden for 
det blotte øje. Videoklip og mange flotte 
fotooptagelser af lysfænomenet kan ses på 
www.ufo.dk i UFO-Mail nr. 114. 

Skandinavisk UFO Information 
SUFOI 

Postboks 95, 6200 Aabenraa 

SUFOFs formål er: 

At bidrage til forståelsen af ukendte 
himmelfænomener gennem seriøs og 
kritisk indsamling og bearbejdning 
af kildemateriale (observationsberet¬ 
ninger, forsøgsresultater, bøger m.m.) 
samt at formidle viden om emnet ved 
publikationer, hjemmeside og anden 
udadvendt virksomhed. 

SUFOFs vision er: 

• at skabe fortrolighed med himlen, 
så flere kan identificere kendte him¬ 
melfænomener 

• at være foreningen, hvor observatø¬ 
rer af ukendte himmelfænomener 
kan få hjælp til forståelsen af ople¬ 
velsen 

• at være foreningen, hvor man kan 
få information om ukendte himmel¬ 
fænomener 

• at bruge vores viden til at give et 
balanceret syn på andre myteska¬ 
bende fænomener 

Ved et ufofænomen forstår vi en 
beretning om et himmelfænomen, 
hvis væsentligste kendetegn er, at det 
selv efter en nøje undersøgelse fore¬ 
taget af kompetente personer, ikke 
kan forklares som værende et kendt 
fænomen. 

SUFOI ledes af repræsentantskabet. 
Formand 

Kim Møller Hansen, Eilekiersvej 14, 
Benløse, 4100 Ringsted. 30 61 63 72. 

Områdeansvarlige 

Rapportarbejde 

Toke Haunstrup, Skippingevej 25, 
Særslev, 4460 Snertinge. 59 26 89 79- 
13 . 

Udgivelser og pressekontakt 
Kim Møller Hansen, 30 61 63 72. 

Hjemmeside 

Flemming O. Rasmussen, Rugmarken 
2, 8520 Lystrup. 86 22 59 20. 

Øvrige repræsentantskab 

Per Andersen (regnskabsafdeling), 
Jyllingevej 111, 2720 Vanløse. 

38 71 96 64. 

Jan Hansen (ekspedition). 

Postboks 95, 6200 Aabenraa. 

Ole Henningsen, Duegård, Højreby¬ 
vej 59, 4920 Søllested. 54 94 11 69. 

Henrik Klinge Pedersen, Købmager- 
gade 59, 1., 1150 København K. 

Bo Nielsen, Søndermarken 1, 8752 
Østbirk. 86 28 31 91. 

Inge Svane, Langelinie 102, 5230 
Odense M 

Lars Thomas (konsulent), Ægirsgade 
49, 3.th., 2200 København N. 

35 83 84 81. 

Peter Nørgaard, Solbakkevej 69, 

8600 Silkeborg. 


Alt ved det gamle, og dog... 


I årets første nummer af UFO- 
Nyt bringer vi afslutningen på 
artikelserien ”Da ufoerne blev 
rumskibe” (1. del blev bragt i 
UFO-Nyt nr. 3, 2009) om, hvor¬ 
dan og hvornår de forskellige ufo¬ 
myter og troen på ikke-jordiske 
besøg blev grundlagt. Artiklen 
konkluderer bl.a., at internettet 
har overtaget den dominerende 
rolle, som aviser og film spillede i 
ufoernes barndom. 

Nettet er meningsdannende og 
i (alt for) mange tilfælde eneste 
informationskilde for mange men¬ 
nesker. I gamle dage var noget 
"rigtigt”, hvis det havde stået i 
avisen. I dag lapper mange ukri¬ 
tisk selv det værste vrøvl i sig, 
bare det findes på nettet. 

Det er en helt uoverkommelig 
og måske nyttesløs opgave at 
tage til genmæle og forsøge at 
tilbagevise de ofte horrible på¬ 
stande, som markedsføres med 
stor ihærdighed af plattenslagere 
og drømmere på nettet. Men en¬ 
gang imellem er det nu alligevel 
forfriskende, at nogen vil gøre sig 
besværet og ganske enkelt afsløre 
platuglernes og fantasternes fejl¬ 
tagelser med viden og almindelig 
sund fornuft som eneste våben. 
Det drejer sig i dette tilfælde om 
den dygtige og meget vidende fly¬ 
historiker Curtis Peebles, som vi 
tidligere her i UFO-Nyt har bragt 
artikler af. 

I artiklen ”Den hemmelige må¬ 
nerejse” undersøger Curtis Peebles 
påstandene om, at et hidtil 
ukendt, bemandet rumskib, kaldet 
Apollo 20, landede på Månen og 
fandt et nedstyrtet rumskib med 
ikke-jordiske væsner om bord. 

En amerikaner, William Rutledge 
født i Belgien, begyndte i april 
2007 at lægge en serie videoklip 
ud på YouTube. Rutledge påstod, 
at de stammede fra Apollo 20, 
en hemmelig, fælles amerikansk¬ 
sovjetisk rumfærd, som blev gen¬ 
nemført i 1976 med det formål 
at undersøge et nedstyrtet ikke- 
jordisk rumskib i nærheden af 
krateret Izsak på Månens bagside. 
Historien er et godt eksempel på, 
hvor mange kræfter nogle men¬ 
nesker lægger for dagen for at 
fremføre deres fantasier på nettet, 
samt hvor mange selvmodsigelser 


og store fejl andre er villige til at 
acceptere, fordi de gerne vil tro, at 
historien kunne være sand. 

Peter W. Merlin er en anden 
dygtig flyhistoriker, som konkret 
og overbevisende tager folk på or¬ 
det, når de påstår, at det lykkedes 
det amerikanske militær at fjerne 
alle spor efter nedstyrtningen 
ved Roswell. Merlins erfaringer 
efter at have finkæmmet utal¬ 
lige steder, hvor tophemmelige 
eksperimentalfly er havarerede, 
er nemlig, at der altid kan findes 
vragrester - også hvor man klart 
kunne forvente, at myndighederne 
af hensyn til landets sikkerhed 
må have gjort alt for at fjerne be¬ 
vismateriale. I artiklen "Frygter 
ufologer fysiske beviser?” fortæller 
han om sin deltagelse ved ”4th 
Annual UFO Crash Retrieval 
Conference” i Las Vegas i novem¬ 
ber 2006 og om deltagernes reak¬ 
tion på hans budskab om, at hvis 
der virkelig styrtede et fremmed 
rumskib ned ved Roswell, så ville 
man med garanti stadig kunne 
finde vragrester på stedet i dag. 
Som bekendt er der absolut intet 
ikke-jordisk fundet, så ... 

Og hvordan står det så til i 
vores egen hjemlige andedam? 
SUFOI har i 2009 modtaget flere 
fotosager end nogen sinde før - 
en tendens som ser ud til at ville 
fortsætte, ikke mindst takket være 
den store udbredelse af mobiltele¬ 
foner med stadig bedre kameraer. 
Ole Henningsen har sammen med 
SUFOFs fotokonsulenter i det 
forgangne år lagt et kæmpear¬ 
bejde i at få analyseret de mange 
billeder af mystiske himmelfæ¬ 
nomener over Danmark. Du kan 
læse hans statusrapport, som be¬ 
gynder side 4. 

Velkommen til en ny, spæn¬ 
dende årgang af UFO-Nyt - din 
guide i en ufo-verden af mærke¬ 
lige beretninger, løse rygter og 
halve sandheder. 



AF KIM MØLLER 
HANSEN 

Observationer 


Mange billeder af himmelfænomener 

De seneste par år har budt på et stigende antal indberetninger til Skandi¬ 
navisk UFO Information af fotosager, dvs. observationer med tilhørende 
filmoptagelser af usædvanlige ting på himlen. 


AF OLE 

HENNINGSEN 


Der er i SUFOI’s Fotoafdeling 
for året 2009 pt. registreret 43 
sager, hvor der er taget fotografier 
eller videosekvenser af noget, 
som fotografen har observeret 
på himlen og filmet. Det er lidt 
flere end i 2008 og samtidig det 
dobbelte af 2007 og tidligere år. 
Stigningen skyldes bl.a. den større 
mulighed for at fotografere og vi- 
deofilme, som er fulgt i kølvandet 
på den digitale revolution med 
stor udbredelse af mobiltelefoner 
og andet udstyr med optagemu¬ 
ligheder. Dvs. man har i dag en 
optagemulighed direkte ved hån¬ 
den, når noget interessant dukker 
op men andre faktorer spiller 
også ind. 

Varmluftballoner i massevis 


En anden meget væsentlig faktor 
er små varmluftballoner, som i 
de senere år er blevet meget nem¬ 


mere at købe i større stil gennem 
dagligvarekæder. Fotografier eller 
videosekvenser af små varmluft¬ 
balloner opsendt fra fællesarealer 
og villakvarterer tegner sig for 
halvdelen af årets registrerede 
fotosager. 

Tidligere var man afhængig 
af egen eller andres import af 
de små balloner, som en stor del 
af danskerne ofte har stiftet be¬ 
kendtskab med under ferieophold 
i Østen, fx i Thailand. Men i dag 
kan alle nemt få fat i varmluft¬ 
ballonerne og opsende dem ved 
familiefester og andre festlige 
lejligheder. Det er da også typisk, 
at indberetningerne i sommerpe¬ 
rioden ofte ses i forbindelse med 
weekender, ligesom der er indbe¬ 
retninger koncentreret omkring 
årsskiftet. Dette vil formentlig 
også vise sig i antallet af indberet¬ 
ninger til www.ufo.dk i de første 
uger af det nye år. 


Flere ressourcer anvendt 


Der har i SUFOI i de seneste år 
været sat flere ressourcer ind på at 
registrere og undersøge billeder, 
når sådanne har været omtalt i 
medierne eller er blevet nævnt i 
mails til SUFOI på info@sufoi.dk. 
Dette giver i sig selv et større antal 
billeder registreret i fotoarkivet og 
ændrer på statistikken som sådan. 

Venus og fly 


Flere af de undersøgte billeder vi¬ 
ser astronomiske objekter, fx lys¬ 
stærke planeter som Venus og Ju¬ 
piter, samt lysføring på fly. Folk er 
sjældent opmærksomme på, hvor 
stærktlysende og ejendommeligt 
fx planeten Venus kan tage sig ud 
nær horisonten. Det er heller ikke 
ualmindeligt, at landingslys på fly 
i bestemte vinkler kan se ganske 
usædvanlige ud. 


Varmluftballon 
fotograferet af 
Jorgen Ramstedt 
Jensen fra som¬ 
merhusområde ved 
Se jero-bugten den 
22. august 2009 kl. 
20 . 22 . 












Observationer 

Refleks ("kuglen” til hojre) på foto fra Anholt den 19. september 2009 optaget 
af ingeniør Soren Fosberg Refleksen er et omvendt spejlbillede (af Solen), der 
indeholder en skyformation, som falder sammen med skydannelsen på det nye sted 
på fotoet, hvor refleksen dannes. 


Ups! Hvad er dog det? 


En stor del af henvendelserne til 
SUFOI om såkaldte "ufo-fotogra¬ 
fier” handler ikke om observerede 
ting, men om noget usædvanligt, 
som fotografen har opdaget, når 
billederne fx blev overført fra 
digitalkameraet til computeren. 
Denne slags henvendelser ud¬ 
gjorde for et par år siden næsten 
50 %, men ligger i 2009 på 25 %. 

I mange tilfælde ses der på bil¬ 
ledet eksempelvis en lille mørk 
aftegning, som ser mystisk ud. 


Nogle gange viser det sig at være 
en fugl. Andre gange er der blot 
er tale om et insekt, som er fløjet 
forbi kameraet under optagelsen. 

Reflekser kan se ejendommelige ud 


Der modtages hvert år fotografier, 
som helt tydeligt viser reflekser 
opstået i kameraets objektiv. De 
fleste er ret nemme at give en for¬ 
nuftig forklaring på. Men et af de 
mest spektakulære fotografier fra 
2009 viser faktisk en refleks, som 
tager sig meget ejendommelig ud, 



Foto med orb (ses helt ti! hojre) taget i Malaga i Spanien i juli 2008. 


og har givet anledning til en del 
diskussion hos SUFOIs fotokon¬ 
sulenter. 

Orberne er kommet for at blive 


En del af de billeder, som SUFOI 
har modtaget til undersøgelse, 
og hvor der intet usædvanligt er 
iagttaget på himlen under selve 
fotograferingen, viser "orber". 

En betegnelse, som vi har taget 
til os fra engelsk. Orber er små, 
runde, lyse aftegninger forskellige 
steder på et billede. De skyldes 
bittesmå partikler i luften meget 
tæt på kameraets objektiv og 
belyst af kameraets ofte auto¬ 
matisk udløste - blitz. Partik¬ 
lerne kan være støv, røg eller små 
vanddråber. 

Især på udenlandske websites 
er orberne omtalt i forbindelse 
med nattebesøg på kirkegårde, 
spøgelsesplagede huse, påståede 
ånde-fotos mv., men deres årsag 
er altså såre simpel og kan efter¬ 
prøves en aften med en støveklud 
rystet foran et kamera. 

Billeder uden entydig forklaring 


Der modtages med mellemrum fo¬ 
tografier og videosekvenser, som 
SUFOI ikke kan give en entydig 
forklaring på. Under denne ka¬ 
tegori er udelukkende rubriceret 
fotografier, som er optaget, samti¬ 
dig med at der er observeret noget 
usædvanligt på himlen. I årenes 
løb drejer det sig om i alt 10-15 
fotos, svarende til nogle ganske få 
procent af det modtagne fotoma¬ 
teriale. 

I 2009 er der pt. kun rubri¬ 
ceret et enkelt billede under 
denne kategori. Der er tale om 
en optagelse modtaget fra en af 
Bornholms kendte kunstnere, 
maleren og tegneren Nis Jessen 
fra Østerlars, hvis usædvanlige 
oplevelse den 28. juni 2009 kl. 

18.55 er omtalt i "Observation 
og foto fra Bornholm". Billedet 
viser en lille, ubetydelig, lys plet 
på en blå himmel, men under¬ 
støtter observatørens forklaring 
af, hvad han så på himlen den 
pågældende dag. Det flyvende 
objekt er stadig uidentificeret. 

Pr. definition er der her tale 
om et ufo-foto. Dette betyder 
udelukkende, at det observerede 
og fotograferede på nuværende 
tidspunkt trods beskrivelsen og 
undersøgelserne - ikke entydigt 
har kunnet identificeres som no¬ 
get kendt. □ 


► 

Observationer 


Observation og foto fra Bornholm 


En bornholmsk observation 
af et lille hvidt lys på himlen 
understøttet af et foto har givet 
anledning til mange drøftelser 
hos SUFOI’s fotokonsulenter. 

Observationen blev gjort af 
en af Bornholms kendte kunst¬ 
nere, maleren og tegneren Nis 
Jessen fra Østerlars, den 28. 
juni 2009 kl. 18.55. Observa¬ 
tøren får øje på et lille lysende 
objekt flyvende på himlen fra 
en sydvestlig mod nordøstlig 
retning og umiddelbart efter 
ses et hvidt glimt. Han mister 
balancen et øjeblik, kigger ned 
i 1-2 sekunder, og da han atter 
kigger op, har objektet udført 
et markant spring, så det nu 
tilsyneladende er meget tættere 
på ham. Den 74-årige kunstner 
Nis Jessen beretter om sin op¬ 
levelse: 

"Afstand er meget svært, når 
det er op imod en himmel, men 
jeg føler, at det var omkring 1 Vi 
km borte før springet og måske 
3-400 m +/- efter springet på 
det par sekunder, det ta’r for 
lige at se ned, så jeg ikke kom¬ 


mer til at lave en skæv bevæ¬ 
gelse med kroppen, når jeg går 
på ujævn grund. 

Objektet fortsætter i samme 
retning og flyver mod øst i lige 
linje. Om det krængede eller 
ikke krængede, ved jeg ikke, for 
objektet virkede uskarpt - og 
jeg var så optaget af at få fat 
i kameraet i en fart, selv om 
jeg havde mange smerter i ryg¬ 
gen, og min kone var svær at 
råbe op inde i huset. Min kone 
kunne ikke i farten finde mit 
store kamera, så billedet blev 
skudt med et andet digital, 
nemlig: Panasonic DMC-LC50 
- LEICA linse. 

Da jeg endelig fik kameraet i 
hånden, skulle jeg få det indstil¬ 
let etc. etc., og da var objektet 
kommet meget langt ud mod 
øst; men jeg skød alligevel 2 
gange, og jeg brugte fuld zoom. 

Sidste gang kunne jeg ikke 
se objektet, men da jeg senere 
fik fotoet forstørret i compute¬ 
ren, opdagede jeg, at der var en 
underlig grå cirkel’ på det sted, 
hvor tingesten var forsvundet 


... Jeg undrede mig blot, for 
når man ser noget luftbåren i 
den afstand, forventer man en 
motorlyd, men i den Bornholm¬ 
ske, totale stilhed kl. ca. 19:00, 
hvor de fleste ser TV-Avisen, 
kunne jeg ikke høre en lyd. 

Jeg tænkte et øjeblik på, om 
det var et svævefly eller måske 
et privatfly, der havde slået mo¬ 
toren fra; men da den pludselig 
i løbet af 1-2 sekunder havde 
lavet sit forunderlige hop og var 
kommet meget tættere på - sta¬ 
dig uden lyd - så var det, at jeg 
kaldte på min kone og fik fat i 
kameraet. 

Her på øen er vi vant til 
overflyvninger, men i mine 38 
år her, har jeg aldrig oplevet 
noget lignende. Hele mit liv 
som illustrator og maler har 
jeg brugt mine evner til at iagt¬ 
tage ting og mennesker, så den 
evne er meget veludviklet og 
trænet - så det kan ikke have 
været et optisk bedrag, og mit 
foto beviser jo også, at der var 
et objekt. 44 

□ 


rC 


På observatørens uredigerede foto af den ostlige himmel over Bornholm den 28. juni 2009, syner det lille lyse ob jekt 
næsten midt i billedet ikke af meget, men har trods lidenheden givet anledning til en det diskussioner og forslag 
blandt fotokonsulenterne. Selv en kraftig forstørrelse af det originale foto viser ingen fremtrædende detaljer, der 
umiddelbart giver en entydig forklaring på det observerede og fotograferede. En detaljeret gennemgang af sagen med 
tilhørende illustrationer kan læses i UFO-Mail nr. 113 på www.ufo.dk. 

(Foto: Nis Jessen) 

■ 

Denne 3. og sidste del af artikelserien om, hvordan ufoerne blev til rum¬ 
skibe, er en oversigt over bøger og film, som har haft afgørende indfly¬ 
delse på ufo-mytens udvikling. 


Da ufoerne blev rumskibe 




1938-1949: Amazing Stories 


I april 1926 udkom det første 
nummer af science fiction-ma¬ 
gasinet Amazing Stories. I perio¬ 
den 1938-1949 var Raymond A. 
Palmer (1910-1977) magasinets 
meget succesfulde redaktør. Han 
fik dygtige tegneserietegnere til at 
producere dramatiske forsider af 
fantastiske uhyrer, skønne kvinder, 
rumvæsner, robotter og alskens 
flyvende maskiner. Bladet var po¬ 
pulært og fik enorm udbredelse, 
så forestillingen om mærkelige fly¬ 
vende genstande var solidt plantet 
i underbevidstheden hos millioner 
af amerikanere, langt tid før ny¬ 
hedsmedierne blev grebet af taller¬ 
kenfeberen. I foråret 1948 udkom 
det første nummer af Palmers 
seneste påhit - tidsskriftet Fate - 
med bl.a. to ufo-artikler skrevet 
af Kenneth Arnold: ”1 Did See 
Flying Saucers” og ”Are Space Vi- 
sitors here?”. Dette nummer solgte 
50.000 eksemplarer. I 1952 udkom 
bogen The Corning of the Saucers: 
A Documentary Report on Sky 
Ohjects That Have Mystified the 
World skrevet af Kenneth Arnold 
og Ray Palmer i fællesskab. 

1947-49: Flyvende tallerkener 


Tusindvis af aviser får i denne 
periode i fællesskab navngivet de 
mystiske skiveformede fartøjer, 
som kan flyve med meget høj 
hastighed og foretage utrolige 
manøvrer, bl.a. vinkelrette kurs¬ 
ændringer. En bølge af observa¬ 
tioner udløses af koldkrigsfrygt 
og massiv mediedækning. De fly¬ 
vende tallerkener anses for at være 
hemmelige amerikanske våben, 
sovjetiske rekognosceringsfartøjer 
eller fra det ydre rum. Flyvende 
tallerkener dyrkes i reklamer, 
tegneserier, ugebladsartikler og 
Filmserier. 

1950-1951: Myteskabende bøger 


Frank Scullys bestsellerbog Be- 
hind the Flying Saucers og Donald 
E. Keyhoes artikel ”Flying Sau- 



Spillefilmen "The Day the Earth S tood 
Still" (1951; og genindspillet i 2008) 
er en bon om fred i en tid præget af 
koldkrigsangst, samtidig med at den 
fjerner enhver tvivl om, hvordan en fly¬ 
vende tallerken (- fremmed rumskib) 
skal se ud. Man kan i dag undre sig 
over, at en så pacifistisk film i det hele 
taget kunne produceres i Hollywood, 
der i 1950'erne i den grad var præget 
af kommunistforskrækkelse og deraf 
følgende selvcensur pga. de amerikan¬ 
ske myndigheders jagt på kommunisti¬ 
ske sympatisorer og spioner Senator 
Joseph McCarthy stod i spidsen for 
denne kampagne mod kommunistisk 
infiltration i USA. Mange i under¬ 
holdningsindustrien, på universiteter 
og i skoler blev b/ack/istet og dermed 
nægtet arbejde. 


cers Are Real” i True Magazine 
og efterfølgende bog skaber den 
grundlæggende ufo-myte: 

Flyvende tallerkener er blevet 
set i Jordens atmosfære igennem 
århundreder. De bliver fløjet af 
fremmede væsner og er i stand 
til at manøvrere og flyve med 
hastigheder bedre end jordiske 
fartøjer. De er kommet her for at 
overvåge menneskelige aktiviteter 
som fx atomprøvesprængninger, 
der bekymrer dem og kan udgøre 
en fare for dem. USA s regering 
ved, at dette er sandt, har beviser 
for det og skjuler det for at undgå 
panik. Nedstyrtede flyvende tal¬ 
lerkener er blevet bjærget sammen 
med deres døde besætninger. 

1952-53: Kontakt! 



*1 


OwatWM 
G«org* Advntii 

Flyvende 
Tallerkener 
er landet 


AF KIM MØLLER 
HANSEN 


Spillefilmen "The 
Tliing" (1951) 
fortæller at de 
fremmede kan 
være f jendtlige. 


► 

I 1952 indførte Project Blue 
Books’s nye leder kaptajn Edward 
J. Ruppelt betegnelsen UFO som 
en forkortelse for Unidentified 
Flying Object - i et forsøg på 
at slippe af med den belastede 
betegnelse flyvende tallerkener, 
som blev associeret med rum¬ 
skibe. Året efter udkom George 
Ad am ski s første bog Flying Sau¬ 
cers Have Landed , som skulle få 
stor betydning for menigmands 
opfattelse af flyvende taller¬ 
kener som rumskibe styret af 
rumbrødre fra andre planeter i 
solsystemet. Faktisk havde Ge¬ 
orge Adamski ikke selv skrevet 
ret meget af bogen. Hans bidrag 
bestod af en 54 sider lang beret¬ 
ning (skrevet af Clara F. John) 
om hans møde den 20. november 
1952 i den californiske ørken med 
Orthon - en mand fra Venus. 
Beretningen blev indarbejdet i 
et allerede færdigt manus om 
ufo-observationer Jorden rundt 
skrevet af den irske okkultist Des- 
mond Feslie. 

George Adamski blev den 
første, berømte kontaktperson. 
Mange skulle følge efter, fx Daniel 
Fry (1908-1992), Truman Bethu- 



George Adamski (1891-1965) modte 
i 1952 Venus-numden Orthon, som er 
gengivet på dette maleri ved siden af 
Adamski. Senere blev han ven med an¬ 
dre rumbrodre, heriblandt Firkon (fra 
Mars) og Ramu (fra Saturn). Nav¬ 
nene var opdigtede, for rumbrodrene 
opgav ikke deres navne. Navnene blev 
opfundet af Charlotte Blodget, som var 
ghostwriter på Adamskis anden bog 
"Inside tlie Space Sliips ” (1955), der - 
om muligt - indeholdt endnu flere fan¬ 
tastiske eventyr om Adamskis moder 
med rummennesker, rejser i solsystemet 
og pelsdyr på Månen. 


rum (1898-1969), Orfeo Angelucci 
(1912-1993) og Howard Menger 
(1922-2009). Kontaktpersonerne 
kommunikerede med rumskibenes 
besætningsmedlemmer via tele¬ 
pati - og nogle kom endda med 
på udflugter med rumbrødrene 
til andre planeter. Rumbrødrene 
kom fra utopiske samfund, som 
ikke kendte til krig, død, sygdom 
eller andre problemer, som ken¬ 
detegnede Jorden i midten af det 
tyvende århundrede. Rumbrød¬ 
rene ville hjælpe menneskeheden 
med dens problemer, stoppe 
atomvåbenprøvesprængninger og 
forhindre udryddelsen af menne¬ 
skeracen. Kontaktpersonens mis¬ 
sion var at udbrede budskabet om 
kærlighed og broderskab til hele 
verden. Smukt, men naivt! 

George Adamskis såkaldte 
livsfilosofi og indholdet i hans 
bøger - som stadig har betydning 
for kultlignende grupper Jorden 
rundt - var egentlig genbrug, dels 
fra 1930’ernes Californien, hvor 
han var leder af den selvbestal¬ 
tede nyreligiøse gruppe ”Royal 
Order of Tibet”, dels fra hans 
kiksede science fiction-bog Pio¬ 
ners of Space (1949). 



COLOR BY TECHNICOLOR 

NMBM r MED9 H Krøl KIT I! 

GEORGE PAl'BYRON »ASKEN BARRE IYN00N • A PARAMOiiNT PICTURE 

Spillefilmen "The War of tlie Worlds" 

(1953) - baseret på bogen af samme 
navn skrevet af H. G. Wells i 1898, og 
genindspillet i en Spielberg-version i 
2005 og i ovrigt udsendt som radio ho¬ 
respi l i 1938 i USA og utallige gange 
siden verden over (hvor den hver gang 
har skabt panik, fordi de er blevet 
grebet af historien og ikke har hort, at 
de er tale om et radiohorespil) - slår 
fast med syvtommersom, at fremmede 
besøgende (i dette tilfælde fra Mars) 
er fjendtligsindede. Så der er sandelig 
noget at være bange for! 


1958: Bevis! 



Spillefilmen "Earth vs. Flying Sau¬ 
cers" (1958) har nogle af samtidens 
mest realistiske scener med flyvende 
tallerkener - så gode, at klip blev gen¬ 
brugt i senere film. Filmens indledning 
er historien om ufo-fænomenet som 
et ubestrideligt bevis på kontakt med 
ikke-jordiske. 

1960’erne: Rumrejser er en 
mulighed 

Årtiet var præget af rumfartsbe¬ 
gejstring og massiv mediedækning 
af det amerikanske rumfartspro¬ 
gram: Først Mercury- og Gemini- 
opsendelserne og dernæst Apollo- 
programmet, der kulminerede den 
20. juli 1969, da Eagle - Apollo 
1 l’s månemodul - landsatte 
astronauterne Neil Armstrong og 
Buzz Aldrin på Månens støvede 
overflade. Denne historiske begi¬ 
venhed fik utvivlsomt mange til at 
tænke: ”Når vi kan besøge Månen 
og måske engang i fremtiden 
andre himmellegemer i solsyste¬ 
met - hvorfor skulle fremmede in¬ 
telligensvæsner, hvis de eksisterer, 
så ikke også kunne besøge os?” 

1975: De farlige ”grå” 


I 1975 vises tv-filmen ”The UFO 
Incident”. Filmen bygger på en 
virkelig historie. I 1961 havde 
Betty og Barney Hiil under en 
natlig køretur i New Hampshire 
en ufo-oplevelse. Under regressi¬ 
onshypnose fortæller de år senere 
en utrolig historie om at være ble¬ 
vet bortført af aliens og undersøgt 
om bord i et stort rumskib, hvor¬ 
efter de sætter sig ind i bilen og 
ankommer til deres hjem med to 

1977: Nærkontakt af 3. grad 


Steven Spielbergs ”Close En- 
counters of the Third Kind” 

(1977) viser hele kataloget af 
observationstyper fra nattelys 
til nærobservationer og havde 
det amerikanske flyvevåbens 


”Close Encounters of the 
Third Kind” fik premiere i USA 
i 1977. Filmselskabet Columbia 
Pictures Industries Inc. havde 
investeret 22 mio. dollar i filmens 
produktion, hvilket var en for¬ 
mue dengang, og for at få fuld 
valuta for investeringen søsatte 
Columbia en af selskabets største 
annoncekampagner nogensinde. 
Alene i USA havde Columbia 
to-siders avisannoncer i 27 ame¬ 
rikanske aviser i et halvt år op til 
filmens premiere. Annoncekam¬ 
pagnen - der forklarede filmens 
ide og titel - og en lang biograf¬ 
trailer øgede forventningerne til 
filmen og skabte interesse for 
emnet. 

Filmen havde premiere på et 
tidspunkt, hvor troen på, at ufo¬ 
erne var rumskibe, kulminerede. I 
USA mente 57 % af befolkningen 
i 1978 ifølge Gallup, at ufoerne 
var virkelige, og 7 % havde set 
en ufo. I Storbritannien var pro¬ 
centerne mindre, men alligevel 
markante. Her viste en Gallup¬ 
undersøgelse, at 27 % ”troede på 
ufoer”. Et tal, der år for år havde 
været stadigt voksende, siden 
man i 1954 noterede sig, at 16 % 
mente, at de flyvende tallerkener 
fandtes. 

Det er ingen tvivl om, at me¬ 
dieinteressen omkring filmen 
påvirkede folks opfattelse af 
ufo-fænomenet og dermed resul¬ 
taterne af de meningsmålinger, 
der blev foretaget i årene omkring 
premieren. Filmen påvirkede 
også tilgangen af medlemmer 
til ufo-foreningerne og antallet 
af observationsindberetninger. 

Det britiske ufo-tidsskrift Flying 
Saucer Review (FSR) talte om en 
decideret CE3K-effekt, som vi 
også mærkede i Danmark, idet 
SUFOTs medlemstal i årene efter 
filmens premiere voksede stødt og 
nåede et maksimum i 1982 med 
mere end 2.500 medlemmer. Også 
det britiske forsvarsministerium 
(MoD) fik CE3K-effekten at føle: 


Betty og Barney Hi II blev i tv-filmen ”The UFO Incident" (1975) spillet af 
James Earl Jones og Estelle Parsons. 


timers forsinkelse. Historien blev 
berømt via John Fullers bestseller 
The Interrupted Journey Two 
Lost Hours Aboard a Flying Sau¬ 
cer (1966). 

Fra slutningen af 1960’erne og 
igennem 1970’erne - en tid præget 
af Vietnam-krigens rædsler og en 
voksende mistro til politikere og 
myndighederne bl.a. på grund af 
Watergate-skandalen - opgav de 
fremmede næstekærligheden og 
blev kriminelle og voldelige: De 
skamferede kvæg, ødelagde af¬ 
grøderne på markerne med store 
aftryk og bortførte uskyldige 
mennesker. I dette scenarie pas¬ 
sede Betty og Barney Hilis bortfø¬ 
relseshistorie smukt ind, så det er 
ingen tilfældighed, at ”The UFO 
Incident” fandt vej til de ameri¬ 
kanske tv-skærme i 1975. 

Filmens største indflydelse på 
ufo-myten er sikkert dens frem¬ 
stilling af de fremmede som små 
væsner med store hoveder og 
aflange, skæve øjne. Denne type 
ufonauter var dog ikke ny (og 
Betty og Barney var formentlig 
selv under indflydelse af et afsnit 
i en tv-serie, som viste sådanne 
aliens) - tegneserier og tv-serier 
havde tidligere fremstillet de 
fremmede sådan - men tiden var 
nu moden til for alvor at optage 
de såkaldte ”grå” (greys) i ufo¬ 
myten. 


astronomiske konsulent, J. Al¬ 
len Hynek, som rådgiver. Filmen 
bidrager især til ufo-myten på 
to områder: En overbevisende 
fortælling om regeringens omfat¬ 
tende hemmelighedskræmmeri og 
en næsten religiøs skildring af De 
Grå. Måske er Spielbergs mest 
betydningsfulde præstation med 
”Close Encounters of the Third 
Kind” at portrættere aliens som 
stærke og alligevel venlige, til for¬ 
skel fra 1950’ernes Film med deres 
insektøjede væsener, der havde til 
hensigt at erobre planeten. 

Filmens omdrejningspunkt er, 
at ufo-vidner i hele USA drages 
mod bjerget Devils Tower i Wyo- 
ming. Da myndighederne opdager 
det, forbyder de folk at nærme 
sig bjerget, da der er konstateret 
udslip af dødsensfarlig nervegas. 
Folk skal evakueres fra området, 
som forsegles, så myndighederne 
og videnskaben i ro og mag kan 
etablere kontakt (via lys og lyd) 
med De Grå i det fremmede mo¬ 
derskib. Filmen cementerer den 
gamle og mest populære konspi¬ 
rationsteori, at de amerikanske 
myndigheder kender og hemme¬ 
ligholder sandheden om ufoerne. 

I 1978 - hvor filmen havde pre¬ 
miere i Storbritannien modtog 
MoD 750 rapporter - en fordob¬ 
ling i forhold til året før. Tallet for 
1978 er aldrig siden overgået. 

Den engelske frokostavis Daily 
Express bragte Spielbergs film¬ 
manuskript som føljeton i avisen 
og oprettede et ”UFO Bureau”, 
hvor læserne kunne indtelefonere 
eller sende breve med deres obser¬ 
vationsberetninger, som avisen så 
ville videregive til ”ufo-eksperter 
til nærmere analyse". Efter nogle 
få dage havde ufo-bureauet mod¬ 
taget ikke mindre end 6.000 hen¬ 
vendelser! Ifølge British UFO Re¬ 
search Associations (BUFORA) 
daværende efterforskningsleder, 
Jenny Randles, viste tallet filmens 
enorme indflydelse på samfundet. 
Den skabte imidlertid ikke en 
bølge af nye observationer, som 
mange ellers havde forudsagt, 
men opmuntrede vidner til at ind¬ 
rapportere gamle observationer, 
som de indtil da havde hemmelig¬ 
holdt af frygt for at blive til grin. 

Det samme billede så man i 
USA. Organisationen Center for 
UFO Studies (CUFOS) kunne 
notere sig, at folk indsendte rap¬ 
porter om observationer, som 
havde fundet sted år før filmens 
premiere, men ikke nye obser¬ 
vationer. Spielberg gik med til 
at sende CUFOS’ observations¬ 
skema med filmen ud til udvalgte 
biografer, og det var nok den 
medvirkende årsag til, at de gamle 
rapporter dukkede op. Mens fil¬ 
men blev vist i USA og i tiden lige 
efter, modtog CUFOS 10-15 rap¬ 
porter dagligt, sammenlignet med 
3-5 før filmens premiere. Samtidig 
blev Det Hvide Hus oversvøm¬ 
met med ufo-breve som et direkte 
resultat af filmen og på grund af 
præsident Jimmy Carters kam¬ 
pagne året før, hvor han havde 
lovet at frigive klassificerede ufo¬ 
informationer. 

CE3K-effekten virkede altså: 
Ufo-foreninger fik i løbet af kort 
tid mange nye medlemmer, men 
effekten skulle vise sig at være 
kortvarig. I august 1979 havde 
BUFORA 1.500 medlemmer (det 
absolut højeste i BUFORA’s hi¬ 
storie), men allerede to år senere 
var medlemsskaren reduceret til 
550. 

1980: Ufoer er styrtet ned 


I efteråret 1980 udkom bogen The 
Roswell Incident skrevet af Wil¬ 
liam L. Moore og Charles Berlitz. 


Det var den første bog siden 
Frank Scullys Be/iind the Flying 
Saucers (1950), som påstod, at 
et rumskib var styrtet ned ved 
byen Roswell i New Mexico i juli 
1947 og bjærget af amerikanske 
militær. Bogen er meget sparsom 
med faktuelle oplysninger, tem¬ 
melig rodet og overfladisk skrevet 
med alle mulige uvedkommende 
sidehistorier og giver ikke læseren 
et overblik over, hvad der faktisk 
skete ved Roswell - bortset fra, 
at læseren lades tilbage med en 
klar fornemmelse af, at militæret 
har forsøgt at skjule, at det var et 
nedstyrtet rumskib. Trods disse 
mangler blev bogen en bestseller 
og fik enorm betydning for mange 
menneskers opfattelse af ufoer 
som rumskibe og myndighedernes 
konspirerende rolle. Bogen blev et 
vendepunkt: Før 1980 blev rygter 
om nedstyrtede ufoer ikke taget 
alvorligt af flertallet af ufologer, 
men bogen fik mange til at sige, at 
sagen i det mindste burde under¬ 
søges nærmere. 

1986: Internettet 


I januar 1986 blev ParaNet opret¬ 
tet af Jim Speiser. Det var et så¬ 
kaldt bulletin board system (BBS) 
om ufoer og paranormale emner. 
Speiser ville skabe et fælles forum 
for skeptikere, troende og tvivlere. 
Nu kunne alle med en computer, 
et modem og en telefonforbin¬ 
delse offentliggøre deres tanker 
og ideer. Man kan sige, at ufo¬ 
organisationernes monopol der¬ 
med var brudt. Hidtil havde ufo¬ 
organisationernes konferencer, 
tidsskrifter, rapporter og bøger 
været toneangivende. Ufologerne 
kendte derigennem hinanden, 
talte samme ”sprog” og behand¬ 
lede de samme emner. Internettet 
gav andre mulighed for at komme 
til orde, hvilket betød, at mange 
flere aspekter af ufo-emnet kom 
på banen og blev behandlet på 
nye måder. 

1987: Bortførelser og 
konspirationer 


I 1987 udkom Whitley Striebers 
selvbiografiske roman Conunu- 
nion - A True Story. Bogen blev 
en bestseller og i 1989 filmatiseret 
med Christopher Walken i hoved¬ 
rollen som Strieber. Historien er 
såre simpel hvilket måske netop 
er det geniale og salgbare ved den 
- og faktisk bare en gentagelse af 
Betty og Barney Hilis oplevelse. 



WHITLEY 

STRIEBER 

author of BRRAKTHROUGH 


Denne gang er det en forfatter, 
som den 26. december 1985 får 
besøg af De Grå om natten i sit 
soveværelse. Han glemmer umid¬ 
delbart alt om oplevelsen, men 
kommer senere i tanke om bortfø¬ 
relsen etc. 

Communion er blandt ufo- 
bortførelses-fans blevet noget 
nær en bibel om bortførelser - en 
af de mest ærlige og troværdige 
skildringer af en bortførelse - ja, 
opfatttes faktisk som et bevis 
på, at sådanne mareridtsagtige 
oplevelser foregår i virkeligheden. 
At Striebers oplevelse nemt og 
uden hokuspokus kan forklares 
helt naturligt både psykologisk 
og fysisk, samtidig med at Strie¬ 
ber er en kendt gyser- og science 
fiction-forfatter, er ikke fakta, der 
forstyrrer hans disciple. 

Der er ingen tvivl om, at Strie¬ 
bers og Hopkins’ bøger (og ikke 
mindst Hopkins’ organisation In- 
truders Foundation), dels har fået 
mange mennesker til at tro, at de 
er bortførelsesofre, dels har bidra¬ 
get væsentligt til den alien-myte, 
som stadig er fremherskende og 
under fortsat udvikling. Den kan 
kort beskrives således: 

De fremmede, kaldet De Grå, 
beskrives som små, med gråt 
skind, stort skaldet hoved, lange 
tynde arme, ben og krop. De er 
fysisk svage, sygelige og lider af 
genetiske forstyrrelser. For at 
overleve bortfører de mennesker, 
fjerner sæd og æg og forener dem 
med deres eget genetiske mate¬ 
riale med det formål at producere 
alien-menneske-hybrider. De bort¬ 
førte mennesker har implantater 
(bittesmå metaldimser) placeret 
i fx næsen eller lige under huden 
i nakken, så de fremmede kan 

I 1987 udkom også billedkunstneren 
Budd Hopkins’ ”Intruders - The In- 
credible Visitations at Copley Woods”, 
som var en followup på hans bestseller 
”Missing Time - A Documented Study 
of UFO Abductions” (1981), der i øv¬ 
rigt blev brugt som forlæg til en fire ti¬ 
mer lang tv-serie i 1992 på CBS. Hop¬ 
kins’ tredje bog om ufo-bortforelser 
udkom i 1996 og fik titlen ” Witnessed 
The Brooklvn Bridge Abductions”. 
Gennem sin organisation Intruders 
Foundation (grundlagt i 1989) i New 
York har Hopkins via et netværk be¬ 
stående af terapeuter og hypnotisører 
igennem årene haft hundredvis af "ufo¬ 
bort forte” under behandling. 

spore og kontrollere dem. Der 
findes millioner af sådanne bort¬ 
førte. De kan intet huske af, hvad 
der er gjort ved dem, fordi deres 
hukommelse er slettet. De Grå 
har også lemlæstet kvæg og men¬ 
nesker for at skaffe sig det enzym, 
de skal bruge til fordøjelsen. 

En superhemmelig 12-mands 
gruppe, kaldet MJ-12, bestående 
af højtstående militærfolk, efter¬ 
retningsfolk og videnskabsmænd 
har indgået en aftale med De 
Grå, der har indvilliget i at levere 
teknologi, som er blevet anvendt 
til at bygge så avancerede våben 
som stealth-flyene B-2 og F-l 17A. 
Til gengæld har MJ-12 indvilliget 
i at bygge kæmpe undergrunds¬ 
baser til De Grå, som har fået 
lov til at foretage lemlæstelser og 
bortførelser. Pengene til alien- 
projekterne fremskaffes af CIA 
gennem salg af narkotika. 

Med hjælp fra MJ-12 er Coun- 
cil on Foreign Relations (Rådet 
for Udenrigspolitik, www.cfr. 
org/), Trilateral Commission 


(www.trilateral.org/), Bilderberg- 
gruppen (100 af verdens mest 
magtfulde mænd, som mødes 
hvert år i et uformelt forum og 
diskuterer politik og økonomi) 
samt internationale banker ble¬ 
vet en "hemmelig regering”, der 
kontrollerer alt inden for sam¬ 
fund, politik og økonomi. For at 
opretholde denne magt benytter 
magthaverne sig af mord for at 
fjerne enhver, der står i vejen for 
dem. Fx blev præsident Kennedy 
og vidner til snigmordet myrdet 
på ordre fra denne hemmelige 
regering. 

Magthaverne planlægger i sam¬ 
arbejde med De Grå at danne en 
diktatorisk verdensregering for¬ 
klædt som En Ny Verdensorden 
(New World Order). Bortførte og 
andre vil blive drevet sammen og 
tvunget i koncentrationslejre. 

1993-i dag: Sandheden er derude 


Den prisvindende tv-serie "X- 
Files” (1993-2002; og genudsendt 
adskillige gange) og de to spil¬ 
lefilm ”The X-Files: Fight The 
Future” (1998) og ”The X-Files: I 
Want to Believe” (2008) opfinder 
ikke noget nyt, men bidrager al¬ 
ligevel væsentligt til ufo-myten, 
idet serien og filmene bygger på 
alle de ekstremer (fx bortførelser, 
korncirkler, kvæglemlæstelser 
og mænd-i-sort) og konspirati¬ 
onsideer, som florerer inden for 
ufo-temaet. Tv-seriens univers 
giver "forklaringer” og skaber 
sammenhænge mellem fænomener 
og hændelser, som er utrolige og 
usandsynlige, samtidig med at 
man som tilskuer - ligesom de to 
FBI-agenter Fox Mulder (David 
Duchovny) og Dana Scully (Gil¬ 
lian Anderson) - ikke ved, hvad 
man skal tro, og hvorvidt alting 
er en stor konspiration, og ingen 
er til at stole på. 


X-Files præger i den grad 
mange menneskers forestillinger 
om ufo-fænomenet - ja, er ofte 
deres eneste kilde til viden, og 
har sat sine tydelige spor i de 
emner, som er mest populære på 
internettet. X-Files er også blevet 
et begreb, som bruges om de ufo¬ 
arkiver, militære myndigheder 
verden har offentliggjort gennem 
de seneste år. 

Da serien blev vist på dansk tv 
for første gang i 1990’erne under 
serietitlen "Strengt Fortroligt” 
blev den markedsført som en serie 
"bygget over virkelige hændel¬ 
ser”, men efter daværende TV2- 
programredaktør Kaare Schmidt 
havde indrømmet, at serien ikke 
var en dokumentarserie, men fik¬ 
tion, "og som bekendt kan fiktion 
forholde sig frit til virkeligheden”, 
blev reklamesloganet fjernet, men 
det ændrer naturligvis ikke ved 
seriens indhold og enorme påvirk¬ 
ningsgrad. Serien har i den grad 
fået mange til at sige: “The Truth 
Is Out There”, “Trust No One” 
og “I Want To Believe”. 

X-Files forstærker troen på 
konspirationsteorier og gentager 
årtiers frygt for invasion fra rum¬ 
met. I 1996 - da serien havde 
kørt på amerikansk tv i tre år og 
opbygget en stor fanskare, og kort 
før premieren på den opreklame¬ 
rede alien-invasionsfilm "Indepen- 
dence Day” - viste en rundspørge 
foretaget af magasinet Newsweek , 
at: 

• 48 % af amerikanerne tror, at 
ufoer er virkelige 

• 29 % tror, at vi har haft kon¬ 
takt med fremmede væsner 

• 48 % tror, at myndighederne 
skjuler sandheden om ufoerne. 
En undersøgelse, som blev 

offentliggjort i marts 2000 i tids¬ 
skriftet Life , viste, at 49 % af den 
amerikanske befolkning havde 
svaret ja til spørgsmålet: "Tror 

Historisk set 


du, at den amerikanske regering 
hemmeligholder viden, som viser, 
at ufoer findes?”. Det svarer til, 
at over 100 millioner amerikanere 
mener, at de bliver ført bag lyset 
af magthaverne. 

Hollywood-effekten og internettets 
sandheder 


Det er naturligvis svært præcis at 
sige, i hvor høj grad vi påvirkes af 
film, men en amerikansk under¬ 
søgelse kan gøre os lidt klogere. 

I august 2009 kunne videnskab, 
dk fortælle, at Andrew Butler, 
forsker i psykologi på Washington 
University, på grundlag af et 
eksperiment havde konstateret, at 
unge studerende har en tendens til 
at erstatte faktuel viden om histo¬ 
riske begivenheder med misinfor¬ 
mation fra Hollywoods spillefilm. 

Eksperimentet omfattede 108 
studerende, som i forskellige grup¬ 
per så klip fra ni forskellige film, 
ligesom de fik en kort faktuel 
tekst, der relaterede sig til hver af 
de ni film. De modtog forskellige 
grader af advarsler om de enkelte 
films troværdighed. 

Det var påfaldende, at i mange 
af de tilfælde, hvor filmens gengi¬ 
velse af fakta stred med den fag¬ 
lige tekst, huskede de studerende 
de fejlagtige oplysninger fra fil¬ 
men som værende de rigtige. Ge¬ 
nerelle advarsler mod filmgenren 
fik ikke de studerende til at svare 
mere rigtigt, når de havde set en 
film, som var misinformerende. 

Det positive var, at eksperi¬ 
mentet også viste, at når filmenes 
faktuelle indhold stemte overens 
med de faglige tekster, kunne de 
studerende langt bedre huske det 
virkelige indhold. Film er således 



glimrende i undervisningssam¬ 
menhæng, såfremt de er tro mod 
virkeligheden og i øvrigt passer til 
de undervisningsmæssige mål. 

Vi husker film bedre end fakta, 
fordi hjernen er langt bedre til 
at huske konkrete fænomener og 
begivenheder i tid og rum end ab¬ 
strakte teorier. 

Andrew Butler citeres på viden- 
skab.dk for følgende udtalelse: 

”Der er ikke noget galt i det, 
Hollywood gør, for det er jo me¬ 
ningen, det skal være underhol¬ 
dende film. Men folk bør være be¬ 
vidste om det, for det eneste, det 
store flertal af amerikanerne ved 
om disse specialiserede emner, er 
det, som de har set i biografen.” 

Tv-serien X-Files handler om 
mange Specialiserede emner” 
(ufoer, sammensværgelser og over¬ 
naturlige fænomener), som mange 
seere af gode grunde ikke ved så 
meget om i forvejen - det er ikke 
noget, de er blevet undervist i i 
skolen, og har måske kun hørt 
om det på anden hånd eller læst 
om emnerne på tvivlsomme sider 
på nettet så hvis resultaterne af 
Andrew Butlers eksperiment står 
til troende, er det forståeligt, at så 
mange i dag har deres viden om 
ufo-fænomenet o.lign. fra X-Files 
og betragter informationerne som 
sandheder. 

X-Files-universets emner dyr¬ 
kes på internettet, og der ingen 
tvivl om, at nettet i dag er den 
vigtigste kilde til udvikling af ufo¬ 
myten. Det kan man forvisse sig 
om ved at læse indlæggene på net¬ 
tets mange blogs, ligesom mails til 
SUFOI peger på det samme. 

Internettet er en fantastisk 
informationsbase, hvis man kan 
bruge den rigtigt. Uanset om net¬ 
tet bringer falske eller sande infor¬ 
mationer, påvirkes vi alle - også 
i vores syn på ufo-fænomenet. I 
dag har nettet overtaget den rolle, 
som aviser og film spillede i ufoer¬ 
nes barndom. 

□ 

Den hemmelige månerejse 

På Internettet blandes myter om hemmelige månerejser med historier om, 
at mennesket slet ikke har været på Månen. Flyhistorikeren Curtis Peebles 
har undersøgt påstandene om, at et hidtil ukendt, bemandet rumskib, 
kaldet Apolio 20, landede på Månen og fandt et nedstyrtet rumskib med 
ikke-jordiske væsner om bord. 


I april 2007 begyndte en anonym 
person med pseudonymet ”reti- 
redafb” at lægge en serie videoklip 
ud på YouTube. Vedkommende 
påstod, at de stammede fra 
Apolio 20, en hemmelig, fælles 
amerikansk-sovjetisk rumfærd, 
som blev gennemført i 1976 
med det formål at undersøge et 
nedstyrtet ikke-jordisk rumskib 
i nærheden af krateret Izsak på 
Månens bagside. Men er det vir¬ 
kelig sandt? 

Videoklippene på internettet 
tiltrak den forholdsvis ukendte 
italienske ufolog og freelancejour¬ 
nalist Luca Scantamburlos op¬ 
mærksomhed, så han korrespon¬ 
derede online med ”retiredafb” 
i løbet af foråret og sommeren 
2007. Denne korrespondance af¬ 
slørede, at den hemmelige person 
egentlig hedder William Rutledge, 
er født i Belgien 1930 og emigre¬ 
rede til USA, hvor han har ar¬ 
bejdet på flyfabrikkerne Avro og 
Chance Vought samt hos Bell La¬ 
boratories og det amerikanske fly¬ 
vevåben. Rutledge påstod, at han 
havde studeret sovjetisk rum- og 
flyteknologi, fået en uddannelse 
i computernavigering og havde 
meldt sig frivilligt til flyvevåbenets 
bemandede rumlaboratorium, et 
projekt som blev indstillet i 1969. 

Ifølge Rutledge havde Apollo 
15, som blev sendt til Månen i 
sommeren 1971, fotograferet et 
nedstyrtet ikke-jordisk moderskib 
på Månens bagside. Apollo 17 
skulle også have taget billeder af 
vraget omkring et år senere. Der 
blev lagt planer for to hemmelige 
Apollo-flyvninger med numrene 
19 og 20. Opsendelserne skulle 
ikke foregå fra Kennedy Space 
Center i Florida, men fra Vanden- 
berg i Californien. 

Tragedie i rummet 


Besætningen på Apollo 19, med 
kommandomodulet ”Endymion” 
og månelanderen ”Artemis”, 
skulle udforske det tenformede 


moderskibs tag ved at klatre op 
på Monaco Hili. Besætningen be¬ 
stod af ”Stephanie Ellis”, den før¬ 
ste sorte kvinde i rummet, Aleksej 
Sorokin (russisk kosmonaut, som 
aldrig Fik chancen for at flyve) og 
John Swigert (som var med på 
Apollo 13). Ifølge Rutledge blev 
Ellis født i Elfenbenskysten i 1946 
og kom til USA, da hun var syv 
måneder. Hun arbejdede med må- 
nelanderens navigationssystem og 
var hans veninde. 

Apollo 19 rumfærden endte 
tragisk. Kontakten med rumkap¬ 
slen blev pludseligt afbrudt, da 
rakettens sidste trin var ved at 
brænde ud. Rutledge mener, at 
raketten kolliderede med en kvasi- 
satellit*) eller en meteor. 

Trods tragedien fortsatte for¬ 
beredelserne med Apollo 20. 
Rutledge blev udnævnt til kom¬ 
mandør, Lena Snyder fra Bell 
styrede kommandomodulet, og 
Alexej Leonov var pilot på må¬ 
nelanderen. Leonov, som i 1965 
foretog historiens første rumvan¬ 
dring, havde kommandoen på den 
Sojuz-kapsel, som blev sammen¬ 
koblet med Apollo 18 under den 
fælles amerikansk-sovjetiske rum¬ 
færd i juli 1975. Ifølge Rutledge 
skulle Apollo 20’s kommandomo¬ 
dul have heddet ”Constellation” 
og månelanderen ”Phoenix”. 

Jordkontrollen, som overvå¬ 
gede færden, befandt sig ikke 
i Houston som under de tidli¬ 
gere Apollo-flyvninger, men på 
Vandenberg-basen i Californien, 
en amerikansk flybase som også 
har en affyringsrampe for rum¬ 
raketter. Opkaldssignalet ”Van- 
denberg” kan høres på lydsporet 
på de videoer, som blev lagt ud 
på YouTube. 300 personer skulle 
have deltaget ved klargøringen af 
Saturn V-raketten på Vandenberg. 

Hvorfor lige netop Rutledge, 
Ellis og Snyder blev udtaget til 
Apollo 19 og 20, ved man ikke. 
Rutledge hævder, at han blev 
udvalgt, fordi han ikke troede på 
Gud. 


Moderskib og måneby 


Apollo 20 blev opsendt fra 
Vandenberg-basen den 16. august 
1976. De, som så opsendelsen, 
skulle ifølge Rutledge ikke have 
vidst, at det var en Saturn V-ra- 
ket, som blev opsendt. Videoerne 
på YouTube viser Snyder på vej 
ind i kapselen (med ryggen mod 
kameraet), opsendelsen, billeder 
fra månelanderen før landingen, 
billeder af moderskibet set fra 
rummet og billeder af en by på 
Månen. Den bestod ifølge Rut¬ 
ledge af ruiner bortset fra en en¬ 
kelt bygning. 

Rutledge og Leonov gik ind i 
det ikke-jordiske fartøj og fandt 
”... mange tegn på biologiske 
funktioner ... vegetation i ’motor- 
rummet’, trekantede sten, som 
udskilte en ’sødlig’ gul væske med 
helbredende egenskaber, samt gi¬ 
vetvis beviser for ikke-jordisk liv”. 

Der blev fundet to lig i fartø¬ 
jet. Det ene var i en rigtig dårlig 
forfatning, mens det andet var 
et intakt 165 centimeter langt 
væsen af hunkøn, som Fik navnet 
”Mona Lisa”. Hun havde seks 
Fingre på hænderne og Styregre¬ 
jer” fastgjort til Fingre og øjne 
og med to kabler til næseborene. 
Hun bar ingen klæder, men var 
dækket af et tyndt, gennemsigtigt 
beskyttelsesklæde. Ifølge Rutledge 
virkede kroppen hverken død el¬ 
ler levende. Han og Leonov satte 
biomedicinske sensorer på krop¬ 
pen og sendte telemetriske data til 
jordkontrollen. 

Rutledge og Leonov brugte syv 
dage på at undersøge det ikke- 
jordiske fartøj. Det var dobbelt 
så lang tid, som besætningerne på 
Apollo 15, 16 og 17 havde tilbragt 
på Månen. Grunden til, at Apollo 
19 og 20 flyvningerne skulle hol¬ 
des hemmelige, var ikke frygten 
for at skabe panik, men et økono¬ 
misk spørgsmål. 

Scantamburlo var imponeret 
over Rutledges videoer og infor¬ 
mationer, som, han syntes, var 


AF CURTIS PEEBLES 
MED BIDRAG FRA 
CLAS SVAHN 

Moderskibet på et billede fra YouTube-filmen. Her ser det ud til at befinde sig i et 
krater på Månens bagside. 


sammenhængende og troværdige: 
”De afspejler et godt kendskab 
til flyvningens historie, geologi, 
kemi og rumforskning .... Mens 
vi venter på resten af Rutledge 
oplysninger, burde vi gøre os klar 
til en revolution af kopernikansk 
format, nemlig at vi ikke er alene 
i universet, og at der nu angiveligt 
findes både historiske og tekniske 
beviser på det.” 

Accept, tvivl og undskyldninger 


I et forsøg på at støtte påstanden 
om, at de hemmelige Apollo- 
missioner foregik fra Vandenberg- 
basen, skrev Scantamburlo, at 
Saturn V-raketten optrådte uden 
navn i en rapport fra flyvevåbnet 
dateret den 19. april 2006, og at 
dokumenter fra 1960erne anty¬ 
dede en interesse fra flyvevåbnets 
side om at anvende denne løfte¬ 
raket: ”Der findes dermed stærke 
indicier på, at Apollo 20 blev 
opsendt fra Vandenberg-basen, 
præcis som Rutledge hævder,” 
konstaterede den italienske free¬ 
lancejournalist. 

Selv om han var overbevist 
om videoens ægthed, bemærkede 
Scantamburlo, at der var et pro¬ 
blem med scenen fra selve opsen¬ 
delsen af Apollo 20. Det første 
enkeltbillede viste sig nemlig at 
stamme fra opsendelsen af Apollo 

II i juli 1969. Rutledge forklarede 
det med, at han ikke længere be¬ 
fandt sig i Afrika, og at videoerne 
var blevet digitaliseret af venner 

i Rwanda, som åbenbart havde 
begået en fejl. 

Rutledge forklarede, at han 


havde levet under falsk identitet 
i Rwanda siden 1990, og at han 
i den periode ikke havde talt en¬ 
gelsk, men udelukkende kinyar- 
wanda og fransk. Han offentlig¬ 
gjorde videoerne nu på grund af 
”det storslåede i det hele”, og ”at 
det snart var 2012”. 

Michael Salla, som er dr. phil. 
fra universitetet i Queensland, har 
i flere år været engageret i ufo¬ 
spørgsmål og ETH-hypotesen, 
som han ser kædet sammen med 
hemmelige politiske beslutninger. 
Ifølge Wikipedia er ”mange af de 
data, som han bruger til at under¬ 
bygge sine teorier, kontroversielle 
på grund af mangel på empiriske 
beviser, som ellers skulle under¬ 
bygge hans teorier”. Michael Salla 
har helt enkelt svært ved at bevise 
sine påstande, og hans omdømme 
blandt internationale ufologer er 
mildt sagt elendigt. 

Det kan derfor ikke over¬ 
raske, at Salla går ind i Apollo 
20-polemikken. I en kommentar 
på internettet den 24. juni 2007 
skrev Salla, at han var imponeret 
over Scantamburlos ”oprigtige 
anstrengelser for at verificere de 
forskellige detaljer, som Rutledge 
fremlægger”. 

Men Salla fandt også uover¬ 
ensstemmelser i Rutledges rede¬ 
gørelse. En af dem var Apollo 
20-emblemet, som blot bestod af 
navnet på de tre astronauter og 
navnet Apollo, mens den tilsva¬ 
rende rumfærd i 1975 havde både 
navnet Apollo og Sojuz på emble¬ 
met ligesom de deltagende astro¬ 
nauters/kosmonauters navne. 

Men denne Uoverensstem¬ 


melse” siger mere om Sallas 
manglende kundskaber om rum¬ 
fartshistorie end om hans for¬ 
måen med hensyn til at foretage 
en kritisk analyse af materialet. 

Salla havde heller ikke pro¬ 
blemer med at søge efter beviser, 
der er svære kontrollere. Som et 
indicium på, at der rent faktisk 
findes ikke-jordiske rumfartø¬ 
jer og byer på Månen bagside, 
nævner han den amerikanske 
”synske” Ingo Swann, som har 
fortalt, at han har set ikke-jor- 
diske væsner og genstande skabt 
af intelligensvæsner på Månens 
bagside på anmodning fra en 
”hemmelig efterretningstjeneste” i 
1975. Men Swann mente også, at 
ikke-jordiske havde forbudt flere 
landinger på Månen. Det skulle 
have været den virkelige grund til, 
at måneprogrammet blev stoppet 
efter Apollo 17. 

Salla mente, at hvis Swanns 
oplysninger var korrekte, kunne 
en hemmelig månelanding ikke 
have fundet sted. Sammen med 
fejlen angående emblemet ”kan 
det føre til den konklusion, at 
Rutledges beretninger og videoer 
er et sofistikeret fupnummer sat 
i søen for at vildlede offentlighe¬ 
den”. 

Samtidig troede Salla, at det 
kunne blive den dråbe, der fik 
bægeret til at flyde over, når det 
gælder ufo-sløring. Hvis denne in¬ 
konsekvens havde haft en tilfreds¬ 
stillende forklaring, ville antallet 
af offentlige afsløringer være 
steget. ”Flere tjenestemænd ville 
indse, at hemmeligholdelse var 
nyttesløst og derfor ville være på 
det vindende hold i historien og 
samtidig være en del af de stats¬ 
lige myndigheder, som spillede 
en proaktiv rolle, når det gælder 
om at forberede offentligheden på 
afsløringen af ikke-jordiskes til¬ 
stedeværelse,” forudså Salla. 

Det samme ville ske, hvis det 
viste sig, at Apollo 20 -historien 
var fup, eftersom den kunne være 
” ...et forsøg på at forberede of¬ 
fentlighedens kendskab til ikke- 
jordisk liv gennem delvis korrekt 
information”. 

På den måde lykkes det for 
Salla at bevise sin favorithypo¬ 
tese, uanset om Apollo 20-filmen 
skulle vise sig at være ægte eller ej. 

Salla anbefalede, at Scantam¬ 
burlos rapport bliver taget alvor¬ 
ligt, da der er en mulighed for, at 
det er en ægte afsløring af et hem¬ 
meligt projekt, som undersøgte et 
gammelt ikke-jordisk moderskib. 

En forstørrelse af det billede, som Apollo 20 tog af "moderskibet”. 


Fup alligevel 


Fire dage senere lagde Salla en 
kommentar ud på nettet, hvor 
han bemærkede, at der ved vide¬ 
oen om den forhistoriske måneby 
bliver brugt et lydspor fra Apollo 
15. Det tydede på, at hele Rutled- 
ges historie var fup, og at denne 
opdagelse var en god grund til at 
afvise historien. Men Salla tilfø¬ 
jede også: ”Det stiller imidlertid 
spørgsmålet om, hvilken hensigt 
Rutledge har med at gennemføre 
et sådant bedrageri. Vil han vild¬ 
lede offentligheden eller gøre den 
opmærksom på noget vigtigt?” 

Scantamburlo erkendte de fal¬ 
ske dele i Rutledges beretning i en 
artikel den 22. august 2007. En 
YouTube-bruger havde nu også 
identificeret byen på månefotoet, 
som en collage af billeder fra 
Apollo 17 med de falske ruiner 
manipuleret ind. Ligesom Salla 
fremlagde Scantamburlo en blan¬ 
det analyse af Apollo 20-tilfældet. 
På den ene side mente han, at 
der fandtes en lille chance for, at 
fupnummeret skulle give os en le¬ 
detråd i undersøgelsen af en ”må- 
neanomali”, men på den anden 
side skrev han: ”Modsigelserne 
i beretningen om Apollo 20 er 
nu så mange, at de skulle kunne 
stamme fra misforståelser fra uer¬ 
farne medhjælpere i Rwanda ...” 

Men senere stillede Scantam¬ 
burlo et andet spørgsmål: 

”Er det muligt, at William Rut¬ 
ledge i virkeligheden er agent for 
en europæisk sikkerhedstjeneste, 
som forsøger få den amerikanske 
regeringen til at afsløre, hvad 
den ved om muligheden for ikke- 
jordiskes tilstedeværelse i solsy¬ 
stemet? Eller overvåger han et 


statsligt skygge projekt, som har til 
opgave at udsætte offentligheden 
for en psykologisk og sociologisk 
test?” 

Det er sådanne måder at ræ¬ 
sonnere på, der giver myter livs¬ 
kraft. 

Eine kleine raketforskning 


For at kunne vurdere kontrover¬ 
sielle spørgsmål får det moderne 
samfund hjælp i arven fra antik¬ 
ken, renæssancen, oplysningstiden 
og den videnskabelige revolution. 
Det drejer sig om regler for be¬ 
viser, procedurer til test af en 
hypotese, ligesom metoder til at 
begrænse partiskhed og fejltagel¬ 
ser. Disse tillempes dagligdagen 
for at løse det videnskabelige, 
historiske, journalistiske og juridi¬ 
ske problem. 

Først fastslås, hvad der kræves, 
for at påstanden skal være sand 
eller falsk. Siden afgøres, hvilke 
beviser der er tilgængelige. Til slut 
analyseres det samlede bevismate¬ 
riale, og der drages konklusioner 
med hensyn til, om det påståede 
er sandt eller falsk. 

Hvis Rutledges grundlæggende 
påstande er sande, skulle Apollo 
20 følge mønstret fra tidligere 
Apollo-rummissioner. Det gælder 
hardware, støtteanlæg på jorden 
og missionens profil. Man kan 
dårligt nok tænke sig, at NASA 
på nogle få måneder har taget et 
helt nyt koncept med en helt ny 
teknik i brug for at kunne tage 
til Månen. Det, som gjaldt for 
Apollo 17, må også have været 
gældende for Apollo 19 og 20. 

Et andet krav er, at anvendel¬ 
sen af Vandenberg-basen som op¬ 
sendelsessted skulle holde missio¬ 


nen hemmelig. Hvis Rutledge er 
en fupmager, vil missionens profil 
ikke matche tidligere flyvninger, 
og der kan findes inkonsekvenser, 
løgne og fejltagelser. 

For at forstå, hvad der bedst 
passer ind i de tilgængelige be¬ 
viser, har vi brug for lidt raket¬ 
forskning. En opsendelse af en 
Saturn V-raket fra Vandenberg 
ville kræve samme type jordanlæg 
for løfteraketten som på Ken- 
nedy Space Center. Saturn V var 
den største løfteraket, som blev 
bygget i USA. Den var omkring 
110 meter høj, bestod af tre trin 
og producerede 3,5 millioner kg i 
løftekraft. Raketten blev monteret 
i en speciel hangar, som i midten 
af 1960’erne var den største i 
verden. Raketten blev senere kørt 
ud til startrampen ved hjælp af 
et køretøj, som var så stort som 
det inderste af en baseball-arena 
og kørte på otte gigantiske lar¬ 
vefødder. Startrampen er en stor 
betonkonstruktion, som hæver sig 
over Floridas sumpområder. Der 
kræves også en stor kontrolbyg¬ 
ning samt store tanke til raket¬ 
brændstof i form af flydende ilt, 
petroleum og flydende brint. 

Et muligt alternativ var, at en 
bestående affyringsrampe bereg¬ 
net til en anden type raket var ble¬ 
vet modificeret til at kunne klare 
en Saturn V. Titan 11 ID var den 
største raket, man opsendte fra 
Vandenberg i 1976. Den bestod af 
et grundtrin - en modificeret Ti¬ 
tan II ballistisk robot med to ra¬ 
ketmotorer på hver side. De blev 
tændt ved starten og producerede 
1,2 millioner kg i løftekraft. Når 
de var brændt ud, blev første trin 
tændt. Raketten var knapt 50 
meter høj. Alle rakettrin var tre 
meter i diameter. 

Spørgsmålet er: Hvilke bevi¬ 
ser der er på, at der fandtes et 
Saturn V-anlæg på Vandenberg 
i 1970’erne? Saturn V og Titan 
IIID havde forskellige konfigura¬ 
tioner. Saturn V havde tre gange 
så stor løftekraft og var mere end 
dobbelt så høj. Dens første raket¬ 
trin var ti meter i diameter og 
havde fem F 1 -motorer, som blev 
antændt på samme tid ved star¬ 
ten. På grund af forskellighederne 
i løftekraft, motorplacering, stør¬ 
relse og andre faktorer skulle den 
eksisterende startrampe bygges 
helt om for at passe til en Saturn 
V. 

Der mangler beviser på, at 
Vandenberg nogensinde har haft 
anlæg, som kunne anvendes til at ► 

A pol lo 11 i toppen 
cif en Saturn V 
lofteraket kores i 
maj 1969 ud til af¬ 
fyringsrampe 39 A 
på Kennedy Space 
center i Florida. 

(Foto: NASA) 


opsende en Saturn V-raket. De 
ville have været meget iøjnefal¬ 
dende, og deres konturer meget 
tydelige. Et stort antal mennesker 
ville have haft arbejde der i flere 
år for at bygge og teste disse an¬ 
læg. Der findes ingen steder belæg 
for, at det har været tilfældet. 

Tilgængelig base 


Rutledge påstod, at opsendelserne 
af Apolio 19 og 20 kunne ses 
langt væk, men at vidnerne ikke 
vidste, at det drejede sig om Sa¬ 
turn V-raketter. Hvis de påstande 
skulle være rigtige, måtte hverken 
pressen eller offentligheden have 
haft adgang til Vandenberg-basen 
samtidig med, at der måtte have 
været en så stor bufferzone, at 
anlæggene, forberedelserne og 
opsendelserne var skjult for alle 
omkringboende. Mange vidste, at 
der fandt opsendelser sted, men 
skulle åbenbart ikke have været 
klar over, at det var det hemme¬ 
lige Apollo-projekt. 

Men Vandenberg opfylder 
ikke de sikkerhedskrav, der er 
nødvendige for, at påstanden kan 
være rigtig. En offentlig vej går 
lige forbi basens hovedindgang, 
og byen Lompoc ligger lige i 
nærheden. Selv i 1970’erne havde 


pressen lov til at følge civile ra¬ 
ketopsendelser inde på basen. En 
jernbane går endda lige gennem 
selve basen og forbi mange af 
startramperne. 

Den 20. september 1959 pas¬ 
serede eksempelvis et passagertog 
med den sovjetiske leder Nikita 
Khrusjtjov om bord gennem Van¬ 
denberg under hans USA-besøg. 
Basens tre kernevåbenbevæbnede 
Atlas-raketter kunne tydeligt ses 
fra toget. Basens tilgængelighed 
taget i betragtning var det ikke 
muligt at skjule en monterings¬ 
hangar og en startrampe for en 
Saturn V-raket, eller selve raket¬ 
ten. Det var heller ikke muligt at 
”skjule” opsendelsen af en Saturn 
V-raket fra Vandenberg. Den 
kunne ikke blot ses fra Lompoc 
og andre nærliggende byer, men 
fra hele det centrale og sydlige 
Californien. Larmen fra starten 
ville have fået indbyggerne i Lom¬ 
poc til at indse, at det ikke bare 
var en sædvanlig opsendelse af 
en Titan IIID-raket eller noget 
tilsvarende. 

Ny opsendelsesretning 


Et andet kriterium for, at Rutled- 
ges påstande skulle være rigtige, 
er, at Apollo 20 skulle opfylde 


samme kriterier med hensyn 
til hardware og længde som de 
tidligere opsendelser. Apollo-pro- 
grammet omfattede seks vellyk¬ 
kede månelandinger mellem 1969 
og 1972. Kommandomodulet og 
månelanderen var gennemprøvede 
fartøjer, og der var for kort tid og 
ikke behov for at foretage de store 
modificeringer af hardwaren med 
henblik på de hemmelige måne¬ 
flyvninger. 

Derimod var der behov for 
gennemgribende ændringer i plan¬ 
lægningen. Den vigtigste ændring 
var opsendelsesretningen. Apollo- 
raketterne blev sendt op i østlig 
retning fra Florida, så de kunne 
udnytte Jordens rotation til at øge 
nyttevirkningen. Dertil kom, at 
de udbrændte rakettrin faldt ned i 
Atlanterhavet langt fra mennesker 
og bebyggelse. 

Ved en opsendelse mod øst fra 
Vandenberg ville raketten være 
tvunget til at flyve over hele USA 
med alle de risici, som det ville in¬ 
debære. Saturn V’s første trin var 
42 meter højt, ti meter i diameter 
og vejede 170 tons. Det skulle 
sprænges i mindre stykker og 
falde ned langs Colorado floden 
mellem Californien og Arizona. 
Deres færd gennem atmosfæren 
ville være let at se fra Jorden. Hvis 

der skete noget i begyndelsen af 
færden, ville vragrester tilmed 
kunne falde over byer langs hele 
ruten. 

For at undgå dette skulle op¬ 
sendelser fra Vandenberg foregå i 
sydvestlig retning. Dermed und¬ 
gik man at flyve over land, mens 
satellitterne gik ind i en polar om¬ 
løbsbane. Ulempen er, at raketten 
ikke kan drage nytte af Jordens 
rotation. For en Saturn V-raket, 
som sendes op fra Vandenberg, 
kan den maksimale nyttelast 
beregnes til 40 ton. Den mindste 
nyttelast for de tidligere månelan¬ 
dinger var 44 ton. Dermed kan 
en opsendelse fra Vandenberg 
udelukkes. 



ApolIo 11 på vej mod Månen den 16. 
juli 1969. 

(Foto: NASA) 


Månelandingen 


Landingstidspunktet for Apollo 
20’s månelander kan også bereg¬ 
nes. Apollo-landingerne fandt 
sted kort efter solopgang, så 
besætningen skulle opdage even¬ 
tuelle forhindringer på overfladen 
ved hjælp af de lange skygger. 

Selv mindre sten ville være lette 
at se. Alle opsendelser var således 
tilrettelagt efter Solens placering, 
når landingen skulle finde sted. 

Videoen af Apollo 20’s på¬ 
ståede start den 16. august 1976 
viser, at den fandt sted i dagslys. 
Solen gik ned 02.49 GMT ved 
Vandenberg-basen. Apollo 12 
brugte 110 timer og 32 minutter 
fra start til landingen på Månen. 
Hvis man bruger den tid som 
maksimum, skulle Apollo 20 have 
landet ved det ikke-jordiske mo¬ 


derskib nær Izsak-krateret senest 
klokken 17.22 den 21. august 
1976. 

Solopgangen ved krateret 
var beregnet til at finde sted kl. 
14.00 den 22. august, hvilket var 
næsten en hel dag senere end den 
beregnede maksimumtid. Det 
var elendig planlægning. Rut- 
ledge og Leonov skulle lande på 
Månen om natten, kun oplyst af 
stjernelys. Jorden lyser jo ikke på 
Månens bagside. Skulle der være 
tale om en morgenlanding, skulle 
besætningen tilbringe en dag el¬ 
ler mere i omløbsbanen, hvilket 
indebar ekstra brændstof og mad. 
Påstanden om, at Rutledge og 
Leonov tilbragte syv døgn på Må¬ 
nens overflade, ville kræve 700 kg 
ekstra nyttelast i månelanderen. 
Det ville give store problemer, da 
der som tidligere omtalt ikke var 
plads til så meget nyttelast som på 
en normal opsendelse. 

Hypotese nummer to 


Den anden hypotese er, at Apollo 
20-historien er en fup. Hvis det er 
tilfældet, skal der findes beviser 
for, at påstandene er falske, måske 
lige bortset dem, der kan forklares 
på grundlag af Rutledges alder, 
dårlige hukommelse og enkelte 
fejltagelser. Både Scantamburlo 
og Salla bemærkede diverse pro¬ 
blemer med videoerne på YouT- 
ube. Opsendelsen var fra Apollo 


11, men var redigeret, så den 
begyndte i luften og ikke ved selve 
starten. Dermed var det umuligt 
at identificere opsendelsesstedet. 
Der blev brugt et lydspor fra 
Apollo 15. Andre billeder på fil¬ 
men var forfalskede eller manipu¬ 
lerede, fx fotoet af ”månebyen”. 
Det ikke-jordiske moderskib sy¬ 
nes at være en naturlig geologisk 
formation. 

Og hvordan med Sallas be¬ 
mærkning om, at der burde have 
stået både Apollo og Sojuz på 
emblemet, eftersom det var en 
fælles amerikansk-sovjetisk færd? 
Dette har Salla fået forkert fat i. 
Da Apollo 20 ikke var et sovjetisk 
fartøj, skulle ordet ”Sojuz” ikke 
have været med, men derimod den 
russiske kosmonauts navn, hvilket 
det også er. Og hvorfor skulle 
man lave et emblem til en rum¬ 
færd, som var så hemmelig, at den 
ikke måtte nævnes? Hvor skulle 
emblemet anbringes? 

Sallas anden indvending - at de 
ikke-jordiske havde forbudt måne¬ 
landingerne - holder heller ikke. 
Det dur ikke at bruge en påstand 
fra en synsk person som bevis på 
en omdiskuteret hændelse. 

Exopolitik, beviser og spørgsmålet 
om tro 


For at nå frem til, hvilken af de 
to hypoteser, som er den rigtige, 
må man stole på de tilgængelige 



Buzz A/dr in fjer¬ 
ner et se i s m o gra¬ 
fisk instrument 
fra lastrummet i 
Apollo 11 måne¬ 
landeren Eagle. 
(Foto: NASA) 


► 

beviser. Der findes ingen beviser 
på, at Apollo 19 og 20 virkelig 
blev gennemført. Uden anlæg til 
Saturn V-raketter på Vandenberg 
kunne løfteraketten hverken klar¬ 
gøres, testes, tankes eller opsendes 
på Vandenberg. Uden mulighed 
for at opsende løfteraketten falder 
hele Apollo 20-historien pladask 
til jorden. Dertil kommer, at Van- 
denberg-basens tilgængelighed, 
manglen på nyttelastkapacitet, 
tidspunktet for landingen kontra 
solopgangen på Månen m.m. Alt 
dette peger i retning af, at detal¬ 
jerne i historien er falske. 

Det er vigtigt at påpege, at 
såvel Apollo 19 som Apollo 20 
faktisk var med i NASA's plan¬ 
lægning, men aldrig kom af sted 
som følge af nedskæringer i bud¬ 
gettet, da kongressen ikke længere 
ville poste flere penge i månepro¬ 
grammet. Virkelighedens Apollo 
20 skulle have haft Stuart Roosa, 
Jack Lousma og Don Lind om¬ 
bord med en planlagt opsendel¬ 
sesdato i juli 1974, og Apollo 19 
skulle have haft Fred Haise, Wil¬ 
liam Pogue og Gerald Carr med, 
da den skulle have været sendt op 
i december 1973. 

De kom dog alle ud i rummet 
eller havde allerede været der: 
Roosa med Apollo 14, Lousma 
med Skylab 3 og rumfærgen, 

Lind med rumfærgen, Haise med 
Apollo 13, Pogue og Carr med 
Skylab 4. 

Når det drejer sig om den for¬ 
falskede Apollo 19, må man også 
spørge sig selv, hvordan det kunne 
gå for sig, at Aleksej Sorokin om¬ 
kom den 11. januar 1976 og Jack 
Swigert den 27. december 1982, 
hvis opsendelsen endte i en kata¬ 


strofe som tidligere omtalt. Andre 
oplysninger på nettet taler om, at 
besætningen blev udskiftet, så det 
var andre, der omkom. 

Hypotesen om, at YouTube- 
filmene er fup, får ny næring af 
beviser, som Rutledge selv har 
lagt frem. Videoer og billeder er 
manipulerede eller rene forfalsk¬ 
ninger. En kontroversiel teori skal 
bedømmes på grund af beviser, 
som kan stå for en kritisk under¬ 
søgelse. Rutledges påstande klarer 
det ikke i ret mange tilfælde. 

Der er her noget, som peger 
i en anden retning end Apollo 
20. Ufologer klager ofte over, at 
forskerverdenen ikke vil acceptere 
deres beviser. Apollo 20-historien 
tyder på, at problemet er noget 
helt andet end forskerverdenens 
indstilling: Det er kort og godt 
ufo-beviserne, som ikke har 
tilstrækkelig værdi til at kunne 
godtages. 

Scantamburlo og Salla foretog 
blot begrænsede og uformelle 
analyser af Rutledges påstande og 
beviser. Scantamburlo henviste fx 
til dokumenter fra 1960’erne, da 
flyvevåbenet udviste interesse for 
Saturn V-raketten, og betegnede 
det som ”stærke indicier” på, at 
historien var sand. Dokumenterne 
bliver hverken lagt frem eller cite¬ 
res og antyder heller ikke, at der 
nogensinde har været mulighed 
for, at Saturn V-raketter kunne 
sendes op fra Vandenberg. 

Ingen beviser 


Scantamburlos og Sallas måde at 
analysere Apollo 20-historien på, 
afspejler ikke de metoder, som 
forskere anvender til analyse af 


kontroversielle ideer. De godtog 
historien, som den var. I Sallas 
tilfælde var det en bedømmelse 
af Scantamburlos arbejde. Han 
skrev, at det ”..beviste en oprigtig 
vilje” at få styr på historien. Op¬ 
rigtighed er ikke et bevis. Begge 
mente, at Apollo 20-historien 
snart ville føre til ”den store afslø¬ 
ring”. Men på det punkt ændrede 
tingene sig, da alt bristede, og in¬ 
konsekvenser og falsknerier kom 
frem. 

Både Scantamburlo og Salla 
glattede det ud ved fortælle, at 
der tit var noget falsk i en sand 
historie. Salla går til og med så 
langt, at han i en udtalelse fra 
den 26. juni 2007 fortsætter med 
at forsvare Filmene på trods af, at 
han samtidigt erkender, at lyden, 
der er lagt på, stammer fra en 
tidligere færd, nemlig den med 
Apollo 15. 

Da påstår begge, at åbenbare 
falsknerier beviser, at historien 
er sand, snarere end at den er et 
sjusket iscenesat fupnummer. I 
bedste fald kan det betegnes som 
ønsketænkning. I værste fald, at 
de afviser forskningens grundreg¬ 
ler. 

□ 

Kilde: 


U FO- Ak tue111 3/2009 
Oversættelse: -for & kmh 
Oprindeligt bragt i det britiske 
tidsskrift Magonia nr. 97, april 
2008 

*) En kvasi-satellit er et legeme, 
som kredser om Solen, og som er 
meget tæt ved Jorden i en længere 
periode. 


Frygter ufologer fysiske beviser? 

" ... Da detaljerne om disse hændelser nu er offentliggjort, er det muligt 
for civile forskere at studere den officielle korrespondance og ulykkesrap¬ 
porter, interview med vidner - både civile og regeringsembedsmænd - be¬ 
søge nedstyrtningsstederne og søge efter vragrester ..." 


En fremsynet retsmediciner ved 
navn Edmond Locard (1877- 
1966) skrev engang: ”Fysiske 
beviser kan ikke være forkerte, de 
kan ikke vidne falsk i retten, og 
de kan ikke være helt åndsfravæ¬ 
rende. Kun hvis mennesker fejler 
med at Finde dem, undersøge 
og forstå dem, mister de deres 
værdi.” 


Da jeg som niårig blev interes¬ 
seret i ufoer, greb jeg helhjertet 
denne FilosoFi. Slørede billeder og 
rystede videoer var ikke tilstræk¬ 
keligt. Jeg ønskede hårde og kon¬ 
tante beviser. Jeg var ikke villig til 
uden videre at tro på, at uidenti- 
Ficerede flyvende fænomener var 
ikke-jordiske rumskibe. Gennem 
årene blev jeg mere og mere fru¬ 


streret og skuffet, da det helt tyde¬ 
ligt ikke lykkedes for forskerne at 
bevise, at der fandtes ikke-jordisk 
intelligens. 

Når alt kom til alt, var ufo¬ 
forskning ikke andet end et forsøg 
på at identificere ukendte objekter 
på himlen. Ofte blev de set på lang 
afstand, så der var meget lidt in¬ 
formation at hente. Hvis blot et af 

disse objekter styrtede ned, ville 
der være en godt chance for at få 
fat i nogle vragdele og undersøge 
dem. Senere blev jeg interesseret i 
beretninger om ufo-nedstyrtnin¬ 
ger, da de indeholdt de bedste håb 
om at finde det bevis, jeg ønskede. 

Jeg læste alt, hvad jeg kunne 
finde om berømte (eller be¬ 
rygtede) nedstyrtninger såsom 
Roswell, Aztec og Kecksburg, Jeg 
opdagede snart de mønstre, som 
dukkede op. Det viste sig hur¬ 
tigt, at mange ufo-nedstyrtninger 
havde en del fællestræk: 

• Hændelsen og adgangen til 
vragrester havde angiveligt den 
højeste sikkerhedsklassifice- 
ring. 

• Det ukendte objekt styrtede 
ned på offentlig jord (sædvan¬ 
ligvis i landlige omgivelser), 
relativt tæt på beboet område. 

• Civile vidner blev ofte afhørt 
og truet af statsansatte til at 
glemme, hvad de havde set. 

• Nedstyrtningsområdet blev 
sikret og kontrolleret af 
statsansatte, så længe det var 
nødvendigt af hensyn til bjærg¬ 
ningen. 

• Indsamlingen af vragrester 
havde højeste prioritet. 

Selv om mange detaljer va¬ 
rierer, ser alle beretninger om 
ufo-nedstyrtninger ud til at slutte 
på samme måde: Et oprydnings¬ 
hold bestående af personer fra 
regeringsmagten - nogle gange 
almindelige soldater, andre gange 
specialstyrker - ”desinficerer” 
nedstyrtningsområdet og fjerner 
ethvert spor efter vraget. Civile 
ufo-forskere har derfor ikke den 
mindste chance for efterfølgende 
at finde fysiske beviser på stedet. 

Er den slags muligt eller endda 
sandsynligt? Kan myndighederne 
finkæmme nedstyrtningsområdet? 
Rent praktisk er det muligt. Uan¬ 
set hvilket regeringsorgan, der 
tager sig af sådan en hændelse, vil 
det sandsynligvis have ubegræn¬ 
sede ressourcer til rådighed for 
at udføre opgaven med at fjerne 
bevismateriale. Men er der histo¬ 
riske fortilfælde? 

Det slog mig, at regeringens re¬ 
aktion i det tilfælde, at et tophem¬ 
meligt fly (som fx dem, der flyver 
fra det fjerne Area 51 testområde 
ved Groom Lake i Nevada) styr¬ 
tede ned, ville modsvare reaktio¬ 
nen ved en ufo-nedstyrtning. Hen¬ 
synet til den nationale sikkerhed 
ville kræve foranstaltninger, der 
forhindrede klassificeret materiale 
i at falde i de forkerte hænder, 


fx civile eller fremmede efterret¬ 
ningsagenter. 

I 1992 begyndte jeg at under¬ 
søge nedstyrtninger af tidligere, 
tophemmelige fly. Efter at have 
foretaget talrige interview og gen¬ 
nemgået i tusindvis af deklassifi- 
cerede dokumenter, opdagede jeg, 
at mange hændelser vedr. tidligere 
hemmelige såkaldte “sorte” pro¬ 
grammer, i mange tilfælde min¬ 
dede meget om beretningerne om 
påståede ufo-nedstyrtninger. Der 
drejede sig fx om uheld med fly 
som A-12 spionfly, D-21 B dronen 
og F-l 17A “stealth fighter.” 

I begyndelsen af 1960’erne 
havde Central Intelligence Agency 
(CIA) et projekt med design, kon¬ 
struktion, test og brug af et rekog¬ 
nosceringsfly, der var i stand til at 
flyve med en hastighed på mere 
end 3.200 km/t i en højde på op 
til 27.000 m. Lockheed A-12 fløj 
første gang i 1962, men dets eksi¬ 
stens forblev en hemmelighed helt 
frem til 1981. To andre varianter 
- YF-12A jageren og SR-71 rekog¬ 
nosceringsfly - dukkede op hos fly¬ 
vevåbnet i 1964 for at tjene som et 
dække over observationer af A-12, 
som man fløj testflyvninger med. 

Da en A-12 styrtede ned nær 
Wendover i Utah i maj 1963, 
afledte CIA offentligheden og 
mediernes undersøgelser med 
en dækhistorie om, at det var et 
almindeligt F-l05 jetfly, der var 
styrtet ned. Deklassificerede do¬ 
kumenter angiver, at sikkerheden 
var altoverskyggende, og opryd¬ 
ningen havde topprioritet, der i 
ressourcer overgik selve undersø¬ 
gelsen af ulykken. 

På omkring samme tid udvik¬ 
lede Lockheed en ramjet-drevet 


rekognosceringsdrone kaldet 
D-21, som blev affyret fra en 
A-12 variant. En fatal ulykke 
førte til en modificeret version 
kaldet D-21B, som i stedet blev 
båret frem under vingerne på 
et B-52 bombefly og affyret ved 
hjælp af en booster-raket. 

Senere, i september 1967, blev 
et D-21B utilsigtet affyret under 
det, der skulle have været en test¬ 
flyvning over det centrale Nevada. 
Ifølge interview med militære og 
civile vidner, sikrede personale 
fra Area 51 nedstyrtningsstedet 
så hurtigt, som det var muligt, og 
medlemmer fra et oprydnings¬ 
hold, som gik skulder ved skulder 
gennem nedstyrtningsområdet, 
opsamlede ethvert vragstykke. 
Vidner blev pålagt at glemme, 
hvad de havde set. 

Lockheeds F-l 17A, som fløj 
første gang i 1981, var designet til 
at være usynlig på radarskærme. 
Udviklet som et hemmeligt “sort” 
program (dvs. med et budget, som 
kun meget få havde indblik i) 
sidst i 1970’erne, testet ved Area 
51 og brugt i operationelle enhe¬ 
der nær Tonopah Test Range, blev 
flyets eksistens holdt hemmeligt i 
næsten 10 år. 

Da et af de hemmelige F-l 17 
jetfly styrtede ned nær Bakersfield 
i Californien i juli 1986, blev ned¬ 
styrtningsområdet erklæret for 
militært område for at hindre ikke- 
godkendt personale i at trænge ind. 
Bevæbnede vagter bemandede vej¬ 
spærringer og checkpoints, og he¬ 
likoptere fløj frem og tilbage over 
området i de mange uger, mand¬ 
skabet arbejdede med at rydde op. 
Flyvevåbenets talsmænd afviste at 
oplyse noget som helst om flyty- 



Article 123 var 
den tredje A-12 
- her i luften 
over Nevada - og 
den forste som 
styrtede ned. Det 
skete den 24. maj 
1963. 

(Foto: CIA ) 

pen. Der kom ingen indrømmelser, 
før F-l 17As eksistens blev offent¬ 
liggjort i november 1988. 

Da detaljerne om disse hæn¬ 
delser nu er offentliggjort, er det 
muligt for civile forskere at stu¬ 
dere den officielle korrespondance 
og ulykkesrapporter, interview 
med vidner - både civile og rege- 
ringsembedsmænd - besøge ned¬ 
styrtningsstederne og søge efter 
vragrester. Fysiske beviser fra et 
nedstyrtningssted kan undersø¬ 
ges og identificeres ved hjælp af 
de deklassificerede dokumenter, 
fotos og endda ud fra flyskrog på 
museer. Resultatet af den slags 
forskning kan tjene som grund¬ 
læggende data i sammenligningen 
med beretninger om ufo-ned¬ 
styrtninger. Jeg har besøgt mange 
af disse nedstyrtningssteder og i 
hvert eneste tilfælde fundet identi¬ 
ficerbare fysiske beviser. Stederne 
er ikke blevet helt finkæmmede. 
Jeg troede, at ufologerne ville 
modtage disse informationer med 
kyshånd, da de altid har fået at 
vide, at regeringens folk rydder op 
og fjerner alle spor på tophemme¬ 
lige nedstyrtningssteder. Jeg har i 
den grad blevet klogere. 

Mens jeg overvejede, hvordan 
jeg bedst kunne dele mine data 
med ufo-forskere, præsenterede 
forfatteren Curtis Peebles mig for 
et online debatforum ved navn 
UFO UpDates bestyret af Errol 
Bruce-Knapp på VirtuallyStrange. 


net. Foraets medlemmer omfatter 
et bredt spektrum af mennesker 
inklusive nogle kendte navne inden 
for ufologien, og næsten hvert ind¬ 
læg skaber en livlig debat. 

Jeg skimmede Roswell-debatten, 
selv om jeg for længe siden er ble¬ 
vet overbevist om, at hændelsen 
fra 1947 i ørkenen i New Mexico 
ikke drejer sig om noget fanta¬ 
stisk, men om en slags ballon og et 
radar-reflektorsystem. De troende 
var stadig af den opfattelse, at re¬ 


geringsagenter havde ryddet områ¬ 
det for selv den mindste stump fra 
nedstyrtningen. 

Den 24. juli 2005 udvekslede 
Robert Gates og Christopher Al¬ 
len i en debat på UFO UpDates 
oplysninger om, at civile vidner til 
Roswell-hændelsen havde forholdt 
sig tavse i årtier som følge af en 
aflagt ed om at holde mund. Som 
et illustrativt eksempel på lignende 
hændelser omtalte Gates en A-12, 
som styrtede ned nær Wendover, 
og han påstod, at “lokale, civile 
vidner sværgede at holde mund og 
har indtil i dag ikke omtalt hæn¬ 
delsen med et ord ...” 

Jeg skrev nogle dage senere 
et svar med overskriften “Ned¬ 
styrtningsberetninger: Et nyt per¬ 
spektiv”. For at mit indlæg skulle 
få mest opmærksomhed, sendte 
jeg det som et nyt emne, hvor 
jeg brugte A-12 hændelsen til at 
fremhæve min teori om, at man 
ved at undersøge lignende beret¬ 
ninger om nedstyrtninger kunne 
lave en model for undersøgelser af 
beretninger om påståede ufo-ned¬ 
styrtninger. Jeg beskrev detaljeret 
om min undersøgelse af Wendover- 
ulykken, citerede fra dokumenter, 
interview af vidner og studier i 
marken. Jeg fremhævede især de fy¬ 
siske beviser, der stadig fandtes på 
nedstyrtningsstedet, uden at om¬ 
tale, hvad det betød for Roswell- 
hændelsen. Læserne kunne drage 
deres egne konklusioner. Efter at 
have lagt lokkemaden ud, ventede 
jeg spændt på reaktionerne. 

Jeg var forberedt på en livlig 



Det ubemandede D-21 fly robot fly (her ses to under vingerne) blev brugt til spio¬ 
nagetogter og bl.a. sendt ind over Kina. D-21 B blev sendt af sted fra et B-52H 
bombefly og kunne nå op på en hastighed mer Mach 4 i 80.000-95.000fods højde. 
(Foto: USAF) 

Projekt et med D-21B droner og B-52 
bombefly var et cif de mest hemmelige i 
Blaekbird-pr ogrammet. (Foto: VS AF) 


debat med påstande om, at ned¬ 
styrtningssteder med ikke-jordiske 
fartøjer ville blive behandlet helt 
anderledes end selv de mest ekso¬ 
tiske jordiske flys havarier, ligesom 
jeg imødeså krav om beviser. Jeg 
var forberedt - også på, at i det 
mindste nogle forskere ville indse, 
at jeg gav dem et håb om at finde 
aktuelle beviser på et ufo-nedstyrt- 
ningssted (eller afkræfte et falsk 
sted). Hvad jeg slet ikke var forbe¬ 
redt på var den totale tavshed. 

Der gik en uge uden nogen 
som helst reaktion. Absolut intet! 
Efter mere end en måned uden ét 
eneste svar på mine revolutionære 
teorier, meldte jeg mig ud af UFO 
UpDates. Var der virkelig ingen, 
som forstod, at jeg her fremlagde 
et sæt redskaber, der kunne frem¬ 
trylle ufologiens Hellige Gral og si 
svindelnumre og falske beviser fra? 
Måske skulle jeg bare finde det 
rette publikum. 

Da jeg hørte om ”4th Annual 
UFO Crash Retrieval Conference” 
(se http://www.ufoconference.com/ 
content/2006-conference), som 
skulle finde sted i november 2006 
i Las Vegas, kontaktede jeg ar¬ 
rangøren Ryan Wood og spurgte 
ham, om han ville lade mig holde 
et foredrag med titlen “Efter bran¬ 
den: Hvordan regeringen reagerer 
på tophemmelige nedstyrtninger”. 
Han sagde ja og sendte mig pro¬ 
grammet for de tre dage, hvor Ri¬ 
chard Dolan, Michael Lindemann, 
Stanton Friedman, Nick Redfern, 
Linda Moulton Howe, Bruce Mac- 
cabee m.fl. skulle optræde. 

På konferencen holdt journalist 
George Knapp fra KLAS-TV et 
foredrag, hvor han afdækkede sin 
egen oplevelse med ufologien, som 
inkluderede interview med så kon¬ 
troversielle personer som Robert 
Lazar og dr. Dan Burish. Hans 
hurtigtsnakkende performance og 
hårfine brug af fraser blev frem¬ 
lagt på en elegant måde. 

“Jeg tror, at holdningen blandt 
langt de fleste meningsdannende 
medier og mine kolleger er, at en¬ 


hver, som interesserer sig for ufoer, 
er en skør kule nogen, som har 
desperat behov for at få en slags 
psykiatrisk betegnelse,” sagde 
Knapp. “Og desværre,” tilføjede 
han. “Mange gange har de ret.” 

Ryan Wood holdt et foredrag 
med titlen “En ny beretning om 
en amerikansk ufo-nedstyrtning”, 
som stillede i udsigt at være “et 
gennembrud for ufologien”. Wood 
fortalte, at hændelsen, der angive¬ 
ligt fandt sted nær Death Valley i 
Californien - ifølge en guldsøgers 
beretning fra en august 1949-ud- 
gave af San Franciseo Examiner 
- rummer “muligheden for uigen¬ 
drivelige fysiske beviser”. Wood 
fremviste nutidige fotos af en sten, 
som ragede op over ørkenjorden. 
Han havde identificeret stedet som 
“nedstyrtningsstedet” med hjælp 
fra en synsk person. Wood fandt 
ingen vragrester på stedet. 

Dr. Michael Salla gav med 
udgangspunkt i, hvad han kaldte, 
“vidnesbyrd fra vigtige militære 
whistleblowers”, og den berygtede 
“SOM-1 Special Operations Ma¬ 
nual” en oversigt over formodede 
sløringsmekanismer og frem¬ 
gangsmåder brugt af regeringen, 
når ufo-nedstyrtninger skulle 
håndteres. Forestillingen om en 
elitesløringsdeling, som er i stand 
at foretage en total oprensning af 
nedstyrtningsstedet, var den ud¬ 
bredte opfattelse på konferencen, 
indtil jeg besteg podiet. 

Som en forberedelse til mit 
foredrag havde jeg undersøgt 


omkring et dusin hændelser med 
beretninger om forskellige klassifi¬ 
cerede flyvende fartøjer og våben i 
det vestlige USA - hændelser som 
fordelte sig inden for en periode 
på omkring 50 år. Jeg havde skre¬ 
vet detaljerede rapporter om syv 
tilfælde og valgte tre, som bedst 
lignede de klassiske beretninger 
om nedstyrtede ufoer. På konfe¬ 
rencen forklarede jeg et publikum 
på omkring 300 personer, hvordan 
jeg for nylig havde besøgt disse 
nedstyrtningssteder og undersøgt 
de vragrester, som jeg havde fun¬ 
det. Fysiske beviser kan give viden 
om og forståelse af, hvor effektiv 
regeringen/militæret egentlig er 
på nedstyrtningstederne. Jeg op- 
summerede mine opdagelser med 
en bemærkning om, at jeg kunne 
fremlægge adskillige flere tilfælde, 
hvor ansvarlige regeringsorganer 
havde rigeligt med grunde til at 
foretage en fuldstændig oprydning 
på nedstyrtningsstederne for at be¬ 
skytte avanceret materiale, design 
og anden klassificeret information. 
Jeg gentog, at fundet af vragrester 
tydede på, at disse steder ikke var 
blevet fuldstændigt renset trods de 
gode grunde og muligheden for at 
gøre det. Jeg fremhævede også, at 
selv om nogle ufo-nedstyrtninger 
uden al tvivl skyldtes svindelnumre 
eller misfortolkede jordiske objek¬ 
ter, så måtte der, hvis det drejede 
sig om virkelige hændelser, eksi¬ 
stere bevismateriale, som kunne 
fastslå årsagen til disse hændelser. 

Tilhørerne modtog konklusio- 



Her ses et udvalg cif de mange stykker, som Peter W. Merlin fandt fra et A-12 
nedstyrtningssted i Utali, som også havde gennemgået en total oprensning i 
forsøget på at fjerne ethvert spor efter fartøjet. Bemærk inspektionsmærkerne 
og serienumrene, hvormed man kan spore vragresterne tilbage til Skunk Works- 
fabrikkerne. Skunk Works ligger i Palmdcde i Californien og er kælenavnet for 
Lockheed Mart in's Advanced Development Programs ( ADP). Skunk Works har 
en lang række berømte fly på samvittigheden: U-2, SR-7J, F-l 17og F-22. Det 
største igangværende projekt er F-35 Lightning II. 

(Foto: Peter W. Merlin) 


► 

Flyhistorikeren Peter W. Mer I in med et stykke vraggods på D-2lb 
nedstyrtningsstedet, som siges at have gennemgået en total rensning, 
så der ikke var det mindste spor efter det hemmelige, nedstyrtede 
objekt. Peter W. Mer lin har sammen med Tony Moore skrevet bogen 
"X-Plane Craskes” og har hjemmesiden mvw.thexhunters.com. 

(Foto: Peter W. Mer lin) 


nerne i mit foredrag med et høfligt 
bifald og overraskende få spørgs¬ 
mål, men jeg var taknemmelig 
for, at nogle af dem forstod mine 
vigtigste pointer. De andre talere, 
hvoraf de fleste var tilhængere 
af teorierne om, at “hemmelige 
specialteams” rent rutinemæssigt 
ryddede op på ufo-nedstyrtnings¬ 
stederne, ignorerede mig stort set 
under hele konferencen. En for¬ 
talte mig senere, at Linda Moulton 
Howe endda havde foreslået, at jeg 
“helt tydeligt var regeringsagent”. 

Som ved mit tidligere UFO 
UpDates eksperiment var jeg over¬ 
rasket over reaktionen. For første 
gang nogensinde var der en, som 
kunne give ufo-forskerne et håb 
om at Finde beviser på ikke-jordisk 
intelligens. Ville en regerings mis¬ 
informationsagent ikke forsøge at 
knuse et sådant håb ved at påstå, 
at der intet er at finde efter en op¬ 
rydning? 

Jeg fremlagde ikke mine teorier 
ud fra et skeptisk synspunkt. Jeg 
har blot fremlagt et forsknings¬ 
værktøj, som vil være lige nyttigt 
for både troende og skeptikere. I 
en tidsalder, hvor utallige populære 
tv-stationer viser serier (som fx 
C.S.I. - Crime Scene Investigation 
og dets biprodukter Navy NCIS, 
Forensic Files og andre), der hand¬ 
ler om retmedicinsk videnskab som 


Ingen spor i Roswell 

Peter Merlins erfaring viser, at 
intet nedstyrtningssted renses 
så omhyggeligt, at der ikke er 
en eneste stump fra vraget til¬ 
bage. På ethvert sted er nogle 
stumper blevet overset! 

Der har været mindst 
to ekspeditioner til Fosters 
Ranch, hvor der skulle være 
vragrester, og intet af det, der 
blev fundet, var ikke-jordisk. 

Der er mindst ét andet sted, 
hvor der skulle være rester fra 
Roswell-nedstyrtningen, men 
den præcise placering ændrer 
sig, hver gang der udkommer 
en ny bog om emnet. Der er 
ikke fundet et eneste beviseligt 
ikke-jordisk materiale på no¬ 
gen af stederne. 

Var de, som rensede op 
på de aktuelle, hemmelige 


et værktøj til løsning af mysterier 
ved analyse af fysiske beviser, er 
det underligt, at ufo-forskerne afvi¬ 
ser eller ignorerer den slags meto¬ 
der. Hvad er de bange for? □ 

Kilde: 


SUN lit e November-December 2009 


nedstyrtningssteder, fly-analfa¬ 
beter? Var soldaterne og offi¬ 
cererne ved Roswell blot bedre 
til at få samlet hver eneste lille 
stump op? Hvis ikke, hvorfor 
har ingen været i stand til 
at fremlægge blot en eneste 
stump fra nedstyrtningen, selv 
om der er foretaget særdeles 
omhyggelige undersøgelser? 

Manglen på selv det mind¬ 
ste sikre fysiske bevis på disse 
lokaliteter viser, at hvad der 
end havnede der, blev det fjer¬ 
net på en måde, som ikke blev 
brugt på de andre nedstyrt¬ 
ningssteder, eller at det var no¬ 
get af mere jordisk oprindelse. 

Tim Printy 


Oversættelse: -for &kmh 

Peter Merlins omfattende efter¬ 
forskning af nedstyrtninger er 
også omtalt i artiklen ”Jagten på 
vragrester” i UFO-N yt 1, 2009. 


Briterne lukker UFO-kontor 

Efter 50 år med indsamling af observationsrapporter har Det britiske For¬ 
svarsministerium (MoD) i al stilhed lukket sin "UFO-desk". Da Forsvars¬ 
ministeriet er under stort pres for at finde besparelser og dermed få mere 
ud af de bevilgede penge, har man besluttet at prioritere anderledes og 
bruge pengene på fx fronten i Afghanistan. 


Meddelelsen blev ganske enkelt 
lagt ind i et eksisterende FOI-do- 
kument med titlen ”Hvordan du 
rapporterer en ufo-observation” 
på Forsvarsministeriets hjemme¬ 
side den I. december 2009. Nær¬ 
mest i forbifarten oplyser man, 


at ministeriets ufo-hotline med 
telefonservice og email-adresse 
er lukket. Indtil nu har denne 
service været tilgængelig for of¬ 
fentligheden, så det var muligt at 
rapportere observationer direkte 
til ministeriet. Men da ikke en 


eneste af de tusindvis af rappor¬ 
ter, som ministeriet har modtaget, 
har vist sig at have forsvarsmæssig 
interesse, var beslutningen om at 
lukke ufo-desken desværre uund¬ 
gåelig. I meddelelsen står der: 

“Forsvarsministeriet har ingen 

mening om eksistensen af ikke- 
jordisk liv. I over 50 år har ikke 
en eneste ufo-rapport afsløret 
noget bevis på, at der har været 
en trussel mod Storbritannien. 
Forsvarsministeriet har ingen sær¬ 
lige ressourcer til at identificere 
sådanne observationers natur. 
Forsvaret har ingen nytte af de 
tilknyttede undersøgelser, og en 
fortsættelse af tjenesten vil være 
upassende brug af forsvarets res¬ 
sourcer. Dertil kommer, at under¬ 
søgelser af ufo-observationer vil 
belaste Forsvarsministeriets be¬ 
grænsede ressourcer, hvilket igen 
går ud over andre og vigtigere 
opgaver.” 

Forsvarsministeriets beslutning 
er i tråd med den beslutning, som 
Forsvarets Efterretningstjeneste 
DI55 tog i 2000 i kølvandet på 
udgivelsen af Condign-rapporten 
om deres egen mere hemmelig¬ 
hedsfulde interesse i ufoer. I hen¬ 
hold til efterretningstjenestens råd 
vil den civile tjeneste, som efter 
Condign-rapportens udgivelse 
fortsatte med at indsamle rappor¬ 
ter fra offentligheden, “ikke læn¬ 
gere give tilbagemeldinger på de 
indrapporterede ufo-observationer 
eller undersøge dem”. Det igang¬ 
værende projekt med at overdrage 
historiske ufo-arkiver til Natio¬ 
nalarkivet - et arbejde hvor jeg 
fungerer som konsulent - vil fort¬ 
sætte, indtil de sidste dokumenter 
er overdraget. 

Som man kunne forvente, 
har der helt uundgåeligt været 
påstande fremme om, at luk¬ 
ningen af ufo-desken vil “lade 
Storbritannien stå vidt åben for 
et angreb” fra terrorister og po¬ 
tentielt fjendtligsindede fly. Men 
som Forsvarsministeriet påpeger, 
fungerer RAF’s radarovervågning 
stadig og vil afsløre konkrete trus¬ 
ler mod Storbritannien. “Enhver 
ægte trussel mod Storbritanniens 
luftrum vil blive opdaget af vores 
radarenheder og videregivet til 
RAF’s jagerfly.” 

Ufo-rapporter fra militærper¬ 
sonale eller modtaget via officielle 
kilder såsom politi, kystvagt og 
civile flyvemyndigheder vil fort¬ 
sat blive videresendt til RAF’s 
luftforsvarsstab til nærmere un¬ 
dersøgelse. Så forsvarsministeriet 
har ikke helt opgivet sin interesse 
i ufo-rapporter. Alt, hvad ministe¬ 
riet har oplyst, er, at det ikke læn¬ 
gere er interesseret i at modtage 
oplysninger om observationer 
direkte fra offentligheden. Disse 
rapporter er ofte af meget ringe 


kvalitet, og registreringen af dem 
samt udsendelsen af et venligt 
svar tog for meget værdifuld tid 
og for mange ressourcer. 

I virkeligheden har ufo-desken 
gennem årtier stort set kun været 
et pr-nummer over for personer, 
som var blevet foruroligede over 
at have set mærkelige ting på 
himlen. Rent ressourcemæssigt 
var tjenesten udsultet og havde 
ingen midler til at udføre selv den 
mindste undersøgelse. De fleste af 
tjenestens ansatte brugte deres tid 
på at arkivere kedelige rapporter 
om lys set på himlen og sende 
standardsvar til ufologer uden 
noget egentlig formål. Men alene 
dens eksistens har ansporet de 
mere lettroende ufologer til at tro, 
at det var et skalkeskjul for mere 
hemmelig efterforskning. Ved at 
lukke sine “X-files” har Forsvars¬ 
ministeriet en gang for alle fjernet 
et selvskabt problem. 

Kilde: 


http://drdavidclarke.blogspot.com/ 
Oversættelse: -for & kmh 

Kommentar: 


Lukningen af MoD’s ufo-kontor 
er blevet flittigt omtalt i medierne 
og kommenteret af mange ufo¬ 
loger - også af Nick Pope, der i 
danske medier (bl.a. i BT) i øvrigt 
er blevet udnævnt til fhv. britisk 
forsvarsminister, men han var dog 
”kun” ansat i forsvarsministeriets 
UFO-desk i perioden 1991-94 og 
dermed ansvarlig for at modtage 
observationsrapporter fra offent¬ 
ligheden. 

Nick Pope skriver i en artikel 
i The Guardian den 5. december 
2009 i en kommentar til MoD’s 
nye ufo-politik: 

”... Tankegangen, ‘hvis det 
ikke opfører sig som et alminde¬ 
ligt fly, så er vi ikke interesserede’, 
er meget farlig. Storbritannien er 
fortsat sårbar over for spionage 
og terror-angreb. Hvad nu, hvis 
‘ufoet’ viser sig at være et almin¬ 
deligt spionfly eller drone? Hvad 
nu, hvis det er et kapret fly med 
slukket transponder? Dette er 
ikke det rette tidspunkt at slække 
på opmærksomheden, men det er 
præcis, hvad der sker. Ufo-begre¬ 
bets blakkede ry gør, at barnet er 
blevet smidt ud med badevandet. 

Mit eneste håb er, at man - 
uden for offentlighedens søgelys 
stadig vil undersøge piloters 
observationer og uregelmæssige 



I september 2009 
udkom David 
Clarkes seneste 
bog "The UFO 
Files. The Inside 
Story of Real-Ufe 
S igh tings". Bogen 
er udgivet af The 
National Archives 
og på 160 il¬ 
lustrerede sider. 

Ud over at være 
velskrevet giver 


David Clarke 


bogen et meget 
nogternt billede 
af ufo-historien 
med udgangs¬ 
punkt i USA og 
med interessante 


radarmål, i et ikke-formaliseret 
ufo-projekt. Men ved at indstille 
kontakten med offentligheden 
kaster MoD benzin på konspira¬ 
tionsteoretikernes bål ... uanset, 
hvilken holdning man har til ufo¬ 
spørgsmålet, er det en trist dag for 
videnskaben. En af vor tids stør¬ 
ste mysterier er nu endnu længere 
fra at blive opklaret.” 

Et andet sted i artiklen frem¬ 
går det, at ministeriet kan spare 
omkring 50.000 £ om året ved 
at nedlægge ufo-kontoret. Nick 
Pope skriver, at den sparede ud¬ 
gift næppe går til at forstærke den 
militære indsats i Afghanistan, 
således som MoD’s pressemedde¬ 
lelse ellers antyder. Det kan Pope 
naturligvis have ret i, men om¬ 
vendt er der jo heller ingen grund 
til at smide 50.000 £, svarende til 
mindst 400.000 kr., ud i den blå 
luft til noget, som ministeriet har 
vurderet er nyttesløst. Personligt 
tvivler jeg også på, at indberetnin¬ 
ger til en ufo-hotline er en effektiv 
beskyttelse mod spionagetogter og 
terrorangreb. Der går jo ofte no¬ 
gen tid, inden en observation bli¬ 
ver indberettet, og så er spionflyet 
med garanti over alle bjerge - og 
et kapret fly på selvmordsmission 
har formentlig allerede gennem¬ 
ført sit ulykkelige forehavende. 
Konstant radarovervågning og det 
almindelige terrorberedskab vil 
nok være at foretrække, frem for 
en enlig kontorist med en telefon 
og pc. 

En analyse af Condign-rap¬ 
porten kan læses i UFO-N yt nr. 3, 
2006 under overskriften "Hemme¬ 
lig rapport offentliggjort”. 

kmh 

□ 


paralleller til bri¬ 
tisk ufo-historie 
med illustrative 
eksempler fra de 
nu offentliggi or te 
dokumenter fra 
National Archives. 
På wmwnational- 
archi ves.go v.ukl 
ufosi kan man helt 
gratis læse uddrag 
fra den anbefalel¬ 
sesværdige bog, 
som i ovrigt kan 
bestilles på siden 
og koster omkring 
10 £. 

UFO'er gennem 100 år 


UFOs: A Century of Sightings er på 375 sider, 

Bestillingskupon 

Historikeren Michael David Hall fortæller i ”UFOs: A Century of Sightings” om 
ufo-fænomenets historie fra 1896 til i dag. Hall, som leder Montgomery County His- 
torical Society i Indiana, behandler sit emne med stor viden og uden overdrivelser. 

